
ТАКЬДИМ 


Мерабанъыз, балалар! 


Пейгьамберимизни танымакь ве оны севмек энь 
буюк бахттыр. Онынъ аяты биз ичюн нумюнелерге 
толудыр. Бу китапта Пейгьамберимизнинь ибретли 
яшайышы ве Ислам динини анълатмакъ ичюн 
япкъан арекетлери акъкъында окъурсынъыз. 


Пейгъамберимиз эр шейден эвель бир баба эди. 
Балаларыны пек севе ве оларнен меракълана эди. 
Омюр аркъадашына сайгъылы ве ярдымджы эди. 
Аркъадашлары эр вакъытта эр иште онъа сонъсуз 
ишанч сезгенлер. Инсанларны яхшылыкъкъа, 
гузелликке, догърулыкъкъа, бильгили ве ахлякълы 
олмагъа ве башкъа инсанларгъа ярдым этмеге 
чагъыра эди. 


Ялан сёйлемектен, хырсызлыкъ япмакътан, адам 
ольдюрмектен, ички ичмектен, къумар ойнамакъ- 
тан, башкъаларына зарар кетирмектен ве этрафны 
кирлетмектен узакъ инсанларнынъ турмакъны истер 
эди. 


Пейгъамберимиз инсанларнынъ бахытлы олмалары 
ичюн чешит-тюрлю зорлукъларгъа къатлангъан эди. 
Ач къалды, сувсыз къалды, таш боранына тутулды, 
юртундан сюргюн этильди ве дженклерде яраланды, 
амма ич бир вакъыт курешинден вазгечмеди. Чюнки 
о, Юдже Аллаһ тарафындан инсанларгъа къуртулыш 
ёлу олгъан Ислямны анълатмакъ ичюн ёлланылгъан 
эди. 


Севимли балалар! 


Бизим динимиз Ислям, Пейгъамберимиз азрети 
Мухаммед (c.a.B.) ве мукъаддес китабымыз 
Къур’андыр. Бизлер Юдже Аллаһкъа инанып, 
Пейгъамберимизни севсек ве мукъаддес китабы- 
мызнынъ эмирлерини ерине кетирсек, бахытлы ве 
башарылы олурмыз. 


Демек, Пейгъамберимизни яхшы танымалы, чокъча 
севмели ве ондан ибрет алмалымыз. Элинъиздеки 
китап сизге бу меселеде ярдымджы олмакъ ичюн 
азырланылды. Бегенирсинъиз ве зевкънен окъур- 
сынъыз деп, умют этемиз. 


Сиз бизим келеджегимизсинъиз ве сизлерни пек 
севемиз... 

БИРИНДЖИ БОЛЮК 
ОКСЮЗ МУХАММЕД 


ЭР КЕС ОНЫ БЕКЛЕЙ ЭДИ 


Мусульманлыкьтан эвельки девирге джахилие дени- 
ле. Бу девирде инсанлар фена омюр кечиргенлер. 
Кучьсюз Be ёкъсуллар къул этилип, топлумдан чет- 
лештирильгенлер. Къомшулыкъкъа урмет берильме- 
ген, инсанлар бир-бирине ишанмагъанлар. Къадын- 
лар урьмет этильмеген, къыз балалар тирилейин 
топракъкъа комюльгенлер. Инсанлар идолларгъа та- 
бътнгъан ве яньлыш инанчлар пешинден кеткенлер. O 
девирни бильген эки адам насыл яшагъанларыны шу 
сезлер иле анълаткъан: «Биз бильгисизлик ве варвар- 
лыкь ичинде яшай эдик. Путларгъа табына, ахлякъ- 
сызлыкь япа, акьрабаларымызнен къавгъа эте эдик. 
Къомшулыкъ акъларына эмиет бермей эдик. Кучьлю- 
леримиз зайыфларымызны эзе эдилер». 


«Биз джахилие девирини яшагһан инсанлармыз. Пут- 
ларгьа табынып, балаларымызны ольдюре эдик. 


10 Y ПЕЙГЬАМБЕРИМНИ ОГРЕНЕМ 4 ОКСЮЗ МУХАММЕД 


Меним де бир кьызым бар эди. Чагьыргьанымда шу 
дакькһасы яныма чапып келе эди. Бир кунь кене оны 
чагьырдым, O, яныма кельди. Оны эвимизге якъын бир 
ердеки къуюгъа алып бардым. Элинден тутып бирден 
къуюгъа аттым. Къызымнынъ сонъки сёзю «Баба-а» 
шекилиндеки къычырувы эди. Бу къычырув аля къу- 
лакъларымда чынълай». 


Баштан кечирильгенлер тек шулар эдими? Екъ, эбет. 


Инсанлар Аллаһ ерине идолларгъа табына, Аллаћ- 
нынъ эви олгъан Кябенинъ ичини идолларнен тол- 
дургъан эдилер. 


Инсанлар базарларда санки бир эшья киби алынып- 
сатыла эди. Инсаннынъ ич бир къыймети ёкъ эди. 


Кучьлю зайыфны эзиетлей, акъсызлыкъкъа огърагъан 
бир кимсенинъ акъкъыны талап этеджек ери ёкъ эди. 
Яманлыкъ япкъан кяр къазаныр эди. 


Инсанлар ичкини сув киби ичер, бозукъ къадынлар- 
нен бирликте олур, кеджелери сабагъадже къумар 
ойнар эдилер. 


Базы инсанлар бойле кетишаткъа пек раатсызлана, ам- 
ма бир шей япамай эдилер. Чюнки, оларнынъ сайысы 
пек аз эди. Гъам-къасевет ичинде эдилер. Инсанлар 
оларгъа догъру ёлны косьтереджек бирисининъ келю- 
вини беклей ве эп юреклеринде шу умютни ташый 
эдилер. Кечмиште олгъаны киби, Аллаһ оларгъа да 
бир пейгъамбер ёллайджакъмы? 


Эр кес бу суальнинъ джевабыны беклей, чюнки кеч- 
миште де бу киби суаллер олгъан эди. Эр кересинде 
Аллаһ инсанларгъа догъру ёлны косьтермек ичюн 
пейгъамберлер ёллагъан. Ёлланылгъан пейгъамбер- 

лер догъру ёлны анълаткъанлар, инсанлардан базыла- 
ры оларгъа инангъан, базылары да инкяр эткенлер. 


Меселя, Нух, Салих, Худ Юдже Аллаһ тарафындан 
ёлланылгъан пейгъамберлерден эдилер. Къавмлеры 
Мекке халкъы киби догъру ёлдан узакълашкъаны 
себебинден, Аллаһ оларны тенбиелемек ичюн пей- 
гьамберлерни ёллагъан эди. Бу пейгъамберлер Аллаћ- 
нынъ эмирлерини анълатмакъ ичюн курештилер. 


Ибрахим де дин ичюн чокъ курешкен бир пейгъамбер 
эди. Пейгъамбер олгъанына инанмагъанлар оны атеш- 
те якъмакъ истедилер, амма Юдже Аллаһ оны атештен 


къуртарды. 


Аллаһ базы пейгъамберлерине китап йиберди. Пей- 
гъамберлер бу китаплар иле къавмларыны айдынлат- 
тылар. Аллаһ Муса пейгъамберге Тевратны, Давуд пей- 
гъамберге Зебурны, Иса пейгъамберге де Инджильни 
йиберди. Бу пейгъамберлернинъ эписи догърулыкъкъа, 
яхшылыкъкъа, гузелликке чагъыргъан эдилер. 


Иса пейгъамберден сонъ тахминен алты юз йыл кечти. 
Инсанлар кене бир-бирлерине ярамай арекетлерде бу- 
лунгђан, Аллаһнынъ эмирлерине къаршы исьян этмеге 
башладылар. Бильмирлер артыкъ бир пейгъамбернинъ 
келеджек вакъты якъынлашкъаныны тюшюне эдилер. 
Эр кес бир пейгъамбернинъ кельмесини беклей эди. 


КЪУТЛУ ДОГЪУМ 


Апрель айынынъ сонъки куньлери эди. Абдулмутта- 
либ бирторун беклей эди. Козю ёлларда эди. Эр даккъа 
бир коз айдын алмасы мумькун эди. Эвельки яшай- 
ышыны тюшунюп юзюни Кябеге чевирди. Козьлери 


571 сенесининъ 
апрель айы эди. 
Айнынъ 
йигирмиси эди. 
Пейгъамберимиз 
дюньягъа кельди. 

«Кябени йыкъмагъа 
кельген филь 
ордусына Раббининъ 
неяпкъаныны 
корьмединъми? 
Оларны 
бозгъунлыкъкъа 
огъратмадымы? 
Оларнынъ узерине 
къызгъан ташлар 
аткъан къуш 
сюрюсини ёллады. 
Сонъунда оларны 
дарма-дагъын 
этильген экильген 
чёльге чевирди.» 
(Филь суреси) 

«О, сени етим 
тапып варлыкълы 
этмегеними?» 
(Духа суреси, 6-нджы ает) 


SIDE N re. ہے‎ 
= m“ 


огюнде яшагьанлары джанланды: Кабени йыкъмагъа 
кельген Йемен велиси Эбрехенен къапа-къаршы кель- 
генини ве онынъ девелерини реинге алгъаны акъылы- 
накельди. Эбрехе Абдулмутталибден Кябени йыкъма- 
масыны ялвараджагъыны беклеерек: «Мен девелер- 
нинъ саибим, оларны къорчаламакъ борджлум. Кя- 
бенинъ саиби Юдже Аллаһтыр, оны Аллаһ къорча- 
лайджакъ!» дегенини хатырлады. Аллаһ Кябесини 
къорчалады. Бойлеликнен, онынъ буюклигини даа 
бир кере ис этти. 


-Огьлум Абдулла, - деди озь-озюне юткъунып. Ичини 
къайгъы сарды. Къолай дегиль эбет, огълу Абдуллах- 
ны Эминенен эвлендирген сонъ къыскъа бир вакъыт 
ичинде гъайып этти. Шимди торунынынъ догъум 
хаберини эеджаннен беклей эди. 


Тамам шу вакъытта бири чапа-чапа кельди ве: «Коз 
айдын Абдулмутталиб, торунынъ олды», деди. Къарт 
юрегининъ тез-тез ургъаныны ис этти. Козьлеринден 
севинч козьяшлары тыгъырдылар. 

Ашыкъа-ашыкъа эвге кельди. Ичери киргенинен, 
торунынынъ агьлавыны эшитти. Оны къучагъына 
алгъанда, юреги къайгъы иле къарышыкъ севинчнен 
толгьаныны сезди. Оны опип къокълар экен, огълу 
Абдуллахнынъ кьокьусы кельгенини дуйды. Агьлай- 
джакъ олды, амма козьяшларыны ич кимсе корьсин 
истемеген ве оларны юрегине акъызды. Эминеге бакъ- 
ып, баланынъ адыны не къояйыкъ, деп сорады. Эмине 
«Мухаммед», деди. Абдулмутталиб бир ань сусып 
къалды, бу ад аилесине ябанджы эди. Эмине тюш 
корьгенини Be онъа тюшюнде «Сенинъ бир огълунъ 
оладжакъ, адыны Мухаммед къоярсынъ» дегенлерини 
анълатты. Бойлеликнен, Абдулмутталиб къартбаба 
оксюз торунынынъ адыны Мухаммед къойды. 


Сонъра къартбабасы кучюк торуныны Кябеге алып 
барды. Онъа торун багъышлагъаны ичюн Юдже 
Аллаһкъа шукюр этти. «Не ичюн адыны Мухаммед 
къойдынъ?» дегенлерге: «Инсанлар ве Аллаһ оны 
алгьышласын», деп джевап берди. 


Абдулмутталиб Кябеден эвине къайткъанынен, янъы 
догъгъан сабийни корьмек ичюн апакъайнынъ ве 
огълу Аббаснынъ Эминенинъ эвине кельгенлерини 
корьди. Аббас даа энди учь яшында эди. Усул-усул 
сабийнинъ янына барды. Шашкъан алда сабийнинъ 
юзюне тикильди ве кучюджик эльчиклеринен онынъ 
юзюни сыйпады. Оны опьмек истеди. Бешигине 
ЭГИЛЬДИ ве оны опьти. 


АНАДАН ИЛЬК АЙЫРЫЛУВ ВЕ ГЪУРБЕТЛИК 


Меккенинъ авасы пек сыджакъ олгъанындан, сабий- 
лернинъ сагълам осьмелери ичюн ич келишмей эди. 
Шу себептен, Меккедеки бир чокъ къоранталар янъы 


Йыллардан сонъ 
Алимебир кунь 
Пейгъамберимизни 
корьмек ичюн 
Меккеге кельди. 
Пейгъамберимиз де 
Алимени 
корьгенинен 
«Севгили 
аначыгъым!» деп 
онъа сарылды. Сют 
анасыны эвинде 
мусафир этип, 
насыл истеги 
олгъаныны сорай. 


Алиме 
койлериндеки 
ачлыкъ ве 
къургъакълыкъны 
айтып, дердини 
тёкти. 
Пейгамберимиз 
онъа къыркъ къоу ве 
бир тане деве 
багъышлады. 


E Decco eee 
CN © 

догъгъан сабийлерининъ сагълам буюмелери ичюн, 
оларны койлердеки сют аналарына бере эдилер. Кой- 
лерде исе бала бакъув келирнинъ бир менбаасы эди. 
Мухаммед энди бир афталыкъ олгъан эди. Эмине де бу 
адетке коре огълуны буютеджек бир сют анасы къы- 
дырмагъа башлады. Лякин, ич бир сют анасы тул бир 
къадынънынъ етим баласыны бакъмагъа истемеди. 
Чюнки, беклеген акъларыны аламайджакъларыны 
тюшюне эдилер. 


Айны вакъытта къартбабасы да торунына сют анасы 
къыдыра эди. Абдулмутталиб торуныны къучагъына 
алып, араштырмагъа башлады. Беклегенини тапмаса 
да, къыдырмая токътамады, эп девам этти. Узун араш- 
тырмалардан сонъ, Алиме адлы бир къадынны раст- 
кетирди ве ондан: «Етим торуныма сют аналыкъ япар- 
сынъмы?» деп сорады. Алиме бираз тюшюнджеге 
далды, догърусы, оксюз бир баланы бакъмакъ исте- 
гинде дегиль эди. Дигер тарафтан исе сют аналыкъ 
япмакъ ичюн башкъа бир бала да тапмагъан эди. Акъа- 

йыннан акъыл танышкъан сонъ, Абдулмутталибнинъ 
теклифини къабул этти. 


Алиме Мухаммедни алып къайтмагъа азырлыкълар- 
ны битирген сонъ Иолгђа чыкътылар ве узун ёлджу- 
лыкътан сонъ койге бардылар. 


Мухаммед янъы къорантасынынъ янында тез осип 
башлады. Сют къардашлары Шейма ве Абдулла онъа 
тез алышалар. Мухаммед кой ичинде чапкъалап 
ойнай, къоюнларны отлата, куньлерини эгленерек 
нешэ ичинде кечире эди. 


Алиме ве къоджасы Мухаммеднинъ адий бала олма- 
гъаныны, башкъаларындан фаркъ эткенини ильк 
куньден сезген эдилер. Чюнки, онынъ келювинен эв- 
лерининъ нешэси ве софраларынынъ берекети арт- 
къан эди. 


Куньлер вызнен кече ве Мухаммед беш яшыны толду- 
ра. Артыкъ анасы Эминенинь янына къайтув вакъыты 





Севгили 
Пейгъамберимиз 
иджреттен сонь 

анасы Эминенинь 
кьабрини зиярет 
эте ве 
къабирнинъ 
устюни 
эллеринен 
тюзете. Бир 
тарафтан 
козьяшларыны 
туталмай. Ондан 
не ичюн 
агълагъаныны 
сорагъанларында 
«Анагъа асретлик 
мени агьлатты», 
деп джевап бере. 


an ALE ээ» Е 
25 2те 

келе. Лякин, Алиме ве аилеси онъа ойле бир алыш- 
къан эдилер ки, айрылыкь оларгъа пек кьыйын кель- 
ди. Алиме Мухаммедни анасына къайтармакъ ичюн, 
Меккеге ёл алды. Оны анасына бергенде, козьяшлары- 
ны туталмады. Алиме санки озь баласындан айы- 
рылгһан киби эфкярланды. Меккеден юреги парчала- 
нып, озь коюне къайтты. 


Мухаммед даима анасыннен берабер олып, Меккеге, 
баба юртуна алышмагъа тырыша эди. 


Мухаммеднинъ дайылары Мединеде яшай эдилер. 
Эмине оны бираз дайыларынынъ янында да булунсын 
деп, Мединеге алып кете. Даиси Умму Эймен де олар- 
нен берабер эди. Мединеде бир ай къалдылар. Сонъра 
Меккеге къайтмакъ ичюн ёлгъа чыкътылар. Эдва 
коюне кельгенлеринде Эмине хасталанды. 


АНАНЫНЪ СОНЪКИ ОПЮШИ 


Умму Эймен Меккеге кельгенде, нефеси тутулгъан 
дереджеде ашыкъып, Абдулмутталибни араштыра. 
Беш куньлюк ёруджы ёлджулыкътан сонъ, Меккеге 
келип чыкъты. Эминенинъ олюмини Абдулмутталиб- 
ге насыл анълатаджагьыны тюшюне эди. Бир вакъыт 
козю Мухаммедге тюшти. Етим Мухаммед энди оксюз 
къалды. 


Абдулмутталибни тапкъанда, артыкъ козьяшларыны 
туталмады. Абдулмутталиб келини Эминенинъ хаста 
олгъаныны биле эди ве шимди онынъ алындан хабер 
беклей эди. Умму Эйменнинъ янында Эминени корь- 
мегени ичюн къасеветке далды. Онынъ кедерли юзюн- 
ден ярамай бир шей олгъаныны сезди. Умму Эймен 
башыны эгип, «Эмине ольди», деди. Абдулмутталиб 

дердини бастырмакь ичюн Мухаммедни багьрына 
басты. Умму Эймен вазиетни анълатмагъа башлады. 
Мединеден Меккеге къайтмакъ ичюн ёлгъа чыкъкъан- 
лар ве Эбва деген ерге етип кельгенлер. Эминенинь 
хасталыгьы агьырлашып, оледжегиниис эткен. Огьлу 
Мухаммеднен кьонушты ве оны соньки кере опьти. 
Сонъ рухыны Юдже Аллаћкђа теслим этти. 


Бабасыны Медине ве анасыны Эбва топракьларында 
быракъкъан Мухаммедге сыгъынмакъ учюн янъы бир 
юва лазим зди. 


Бундан сонъ оны къартбабасы Абдулмутталиб бакъа- 
джакъ. 


КЪАРТБАБАСЫ АДБУЛМУТТАЛИБ 


Къартбабасынен эки йыл айырылмадан яшады. Эр 
ерде берабер эдилер. Меккеде къургъакълыкъ олгъан 
йылы къартбабасы оны ягъмур дуасына биле алып 
барды. О, олмаса ашамагъа отурмаз эди. Эр баргъан 
ердеоны тёрге отурта эди. Бунынъ себебини сорагъан- 
ларгьа исе, торуны Мухаммедге севги иле бакьып, 
«Иншаллах о, илериде пек буюк бир адам оладжакъ», 
дей зди. 


«Абдулмутталиб ольди» деген бир сес эшитильди. Эв 
халкъы агьламакъта эди. Мухаммедни арагъан козь- 
лер онынъ бир кошеде сессиз отурып агълагъаныны 
корьдилер. Бу хабер эр кестен зияде Мухаммедни 
кедерлендирди. Чюнки O, кьартбабасыны бабасы киби 
севе эди. Къартбабасы Абдулмутталиб о къадар сы- 
джакъ даврана эди ки, ана ве бабасынынъ ёкълугъыны 


дуйдурмай эди. 


Даа сонъраки 
йылларда 
Пейгъамберимиз 
енъгеси Эсед къызы 
Фатиме вефат 
эткенде де пек 
янгъан эди. Бу 
яныгъыны «Бугунь 
анам вефат этти» 
дие аньлатты ве 
кольмегинден онъа 
кефин япты. 
Енъгесине олгъан 
севгисини 
сорагъанларгъа: 
«Эмджем Эбу 
Талибден cond 
енъгем къадар 
манъа эйилик эткен 
кимсе олмады. O, 
мен ичюн анам 
киби эди. Озюнинъ 
балалары 
тургъанда башта 
меним 
кьурсагьымны 
тойдура, 
сачларымны тарай 
эди», дегенди. 

Мухаммед толып-толып агълай зди. Сыртына токъун- 
гъан бир къол оны озюне кетирди. Чевирилип бакъ- 
къанда змджеси Эбу Талибни корьди. Эмджеси онынъ 
къолундан тутып аякъкъа турсатты. Башыны сыйпап: 
«Къартбабанъ сени манъа эманет этти», деди. Бу сёз- 
лерден сонъ Мухаммед эмджесининъ бойнуна сарыл- 
ДЫ. 


ЭМДЖЕСИ ЭБУ ТАЛИБ 


Мухаммед аиледе олгъан лафлардан Шамгъа ёлджу- 
лыкъ япыладжагъыны анълады. by ёлджулыкъ ай- 
ларгъа созуладжакъ. Эмджесининъ ёкълугъында Мек- 
кеде янъгъыз къалмагъа истемей эди. Онъа Шамгъа 
берабер кетмек истегенини айтты. Эмджеси ёлджу- 
лыкънынъ узун ве ёруджы оладжагьындан хасталана 
биледжегини ве шунынъ ичюн оны алып кеталмай- 
джагъыны анълатты. 


Мухаммед агълаяракъ эмджеси Эбу Талиб девеси- 
нинъ югенлеринден тутып: «Эмдже, сен кетсенъ мен 
кимнен кђаладжам», деди. Бу сёзлерден зияде эеджан- 
лангъан Эбу Талиб: «Яхшы, сени яныма алырым. 
Артыкъ биз бири-биримизден айырылмамыз», деди. 


Бу вакъиадан сонъ Эбу Талиб Мухаммедни ич янын- 
дан айырмады ве къайда кетсе, оны да берабер алып 
юрьди. 


Эбу Талибнинъ къорантасы буюк ве маддий вазиети де 
пек яхшы дегиль эди. Эбу Талиб ве апакъайы бу сы- 
къынтыларыны торунларына дуйдурмамагъа тырыша 
эдилер. Мухаммед эмджесине ве енъгесине бутюн 
ишлеринде ярдымджы эди. Куню кельгенде, эв ишле- 

рини япа, куню кельгенде чобанлыкъ япып, айванлар- 
ны отлата эди. Еньгеси Мухаммеднинъ устюнде тит- 
рей ве оны озь балаларындан айырмай эди. 


Бойледже, Мухаммед эмджесининъ янында осип, яш 
бир деликһанлы олды. 


Пейгъамберимизден 
генчлигинде ич 
путкъа 
табынгъаны я да 
табынмагъаны ве 
ички ичкени- 
ичмегени 
акъкъында 
сорагъанларында 
«Ёкъ!» деп джевап 
берген. 


О, ичинде яшагъан 
топлумнынъ 
феналыкъларына ве 
чиркинликлерине 
асла былашмагъан. 

ЭКИНДЖИ БОЛЮК 
ЯШ МУХАММЕД 


АКЪСЫЗЛЫКЪЛАРГЪА КЪАРШЫ КУРЕШ 


Мекке джемаатынынъ факъыр ве кучьсюзлери кучьлю 
везенгинлер тарафындан девамлы эзиле, акълары тап- 
тала эди. Бунынъ тюзетильмеси ве бу ярамай кети- 
шаткъа сед чекильмеси керек эди. Иште, Меккели 


яшлар бу макъсадда бир ерге топлангъан эдилер. 


Джуданынъ огьлу Абдуллахнынъ эвинде топлангъан- 
лар арасында генч Мухаммед де бар эди. Эписи де топ- 
лумнынъ ичинде булунгъан ахлякъ бозукълыгъыны 
анълай эдилер. «Фазилетлилер джемиети» ады алтын- 
да бир анълашма яптылар. Бу анълашмагъа коре 
Мекке халкъынынъ ве тыштан кельген ябанджылар- 
нынъ акъларыны къорчалайджакъларына даир озь 
араларында сёйлештилер. Ишлерининъ зор оладжа- 
гъыны анълай, амма чекинмей эдилер. Акъсызлыкъ- 


къа къаршы курешеджек эдилер. 


Эбу Джехиль 


Акъикъий ады 
Хишам огълу 
Амирдир. Къурейш 
къабилесининъ 
илери 
кельгенлеринден 
бири эди. Ислямгъа 
душман олгъаны 
себебинден, 
Пейгъамберимиз 
онъа Эбу Джехиль 
адыны берген. Эбу 
Джехиль 
джаиллернинь 
бабасы демектир. 

Бу сырада Зебид къабилесинден бир туджджар Мек- 
кеге учь деве юклю сатлыкъ мал кетирди. О ернинъ 
илери кишилеринден бири олгъан Эбу Джехиль бу 
малларны бегенди ве туджджарнынъ ябанджы олгъа- 
нындан файдаланып, малыны уджузгъа сатын алмакъ 
истеди. Туджджаргъа зарар кетиреджек бир фиятны 
айтты. Туджджар буны къабул этмегенде Эбу Джехиль 
Меккедеки итибарыны ишке къоюп, малны аладжакъ 
адамларны токьтатып, малнынъ сатылмасына кедер 
этти. Чюнки, Меккеде эр кес ондан къоркъа ве кимсе 
онынъ къаршысына чыкъалмай эди. Буны бильген Эбу 
Джехиль эмин бир шекильде эвине къайтты. 


Туджджар шашмалады. Чаресизлик ичинде не япаджа- 
гъыны бильмейип, тюшюнип тургъанда бириси онъа: 
«Мухаммеднинъ янына бар, о, сенинъ акъкъынъны 
алыр» деди. Туджджар сонъки чаре оларакъ, айтыл- 
гъанны япты ве башына кельген адисени Мухаммедге 
анълатты. Бунынъ узерине Мухаммед базаргъа келип, 
туджджарнынъ малларынынъ эписини соралгъан 
фияткъа сатын алды. Сонъ догьру Эбу Джехильнинъ 
эвине барып, оны чагьырды ве арекетининъ яньлыш 
олгьаныны, мыкъайт олмакъ керек олгьаныны айтты. 
Къаршысына чыкъкъан Эбу Джехиль Мухаммеднинъ 
бу джесюр арекетинден шашмалады ве сесини чы- 
къармады. Вакъианы козеткен Меккелилер исе ша- 
шып къалдылар! 


жж 


Кучьлюлер зайыфларны эзген бу девирде йеменли бир 
адам кьызынен бирликте Кябени зиярет этмек ичюн 
Меккеге келе. Меккеге киргенлеринен ич таныш 
олмагъан бир адам янларына якьынлаша. Ябанджы 

адам козьлерини къыздан алмай. Онынъ ярамай шей- 
лер тюшюнгени юзюнден белли эди. Къызнынъ баба- 
сы бундан бираз сакъынды. Этрафына бакъып, ярдым 
этеджек бирисини кьыдырды. Ярамай ниетли адам 
къызны сюйреклеп алып кетти. Къызынынъ алып 
кетильмесине мани оламагъан баба исе: «Къызымны 
ким кьуртарыр?» деп чаресизликтен ферьяд эте ве 
ярдым этеджек адамны арай. Онынь ферьядыны 
эшиткенлер: «Бар,,дердиньни Фазилетлилер джемие- 
тинае аньлат!», дейлер. 


Башкъа чареси къалмагъанындан, чапа-чапа Кябеге 
кете ве анда «Фазилетлилер джемиетинден ким бар?» 
деп багьыра. Аман янына бир къач адам келе де, «ябан- 
джы, дердинь не?» деп сорайлар. Заваллы баба башы- 
на кельгенлерни сейлей. Кьызны зорлап алып кеткен 
къылычлы кишининъ Нубейин олгъаныны анълайлар. 
Дос-догъру Нубейиннинъ эвине баралар. Къапусыны 
къакъып, серт бир шекильде: «Языкълар олсун санъа! 
Сен озюнъни ким беллейсинъ я? Тез ол, бу адамнынъ 
къызыны къайтар!», дейлер. Нубейин къызны бермей- 
джек олып тирельгенде, къылычлы адамлар даа да 
серт сеснен: «Биз озь арамызда акъсызлыкъкъа огъ- 
рагъанларгъа ярдым этеджекмиз, деп сёз бердик. Бу 
ишнинъ пешиндемиз. Къызны бер, аксине джезанъны 
алырсынъ», дейлер. Бойле эмин давраныш огюнде 
Нубейин не япа билир эди?! Лячаре, къызны бабасына 
къайтарды. 


ЭВЛЕНЮВГЕ АЛЫП БАРГЪАН ЁЛ 


Тиджаретнен огърашкъан Хатидже Меккенинъ илери 
кельген зенгинлеринден бири эди. Артыкъ ишлерини 

янъгъыз башына алып баралмайджагъыны анълай ве 
ишлерини алып бараджакь, козю артында къалмай- 
джакъ ве ишанчлы бир инсангъа итияджы бар эди. 
Кимсе кимсеге ишанмагъан ве инанмагъан бир ва- 
кьытта, кьадын оларакь алыш-вериш япмасы баягьы 
КЬЫЙЫН ОЛДЫ. 


Ильк-эвеля акьылына Мухаммед кельди. Чюнки, 
этрафдакилерден онынъ пек ишанчлы ве намуслы 
олгьаныны эшиткен эди. Шунынъ ичюн тиджарет 
ишлерини онынь япмасы уйгъун оладжагьыны 
тюшюнип башлады. Онъа бирисини еллап, онынъ иле 
чалышмагъа истегени я да истемегенини билип кель- 
мекни авале этти. Мухаммед теклиф узеринде чокъ 
тюшюнген сонъ, къабул этти, Хатидженинъ бутюн 
ишлерининъ месулиетини Мухаммед бойнуна алды. 


xx 


Шамгъа кетеджек тиджарет керванынынъ азырлыгъы 
битмекте эди. Хатидже, Мухаммедге ярдым этмеси ве 
оны даа да яхшы танымасы ичюн ярдымджысы Мей- 
серени де керваннен бирликте ёллады. 


Керван узун бир ёлджулыкътан сонъ Шамгъа етип 
барды. Алып барылгъан маллар буюк кярнен сатылды. 
Мухаммед сатылгъан маллардан буюк къазанч эльде 
этти. Сатмакъ ичюн янъы маллар алып, Меккеге къайт- 
ты. Мейсере ёлджулыкъ сырасында Мухаммедни 
якъындан таныгъан ве гузель ахлякъындан пек тесир- 
ленген эди. 


Мейсере ёлджулыкъ боюнджа олгъан шейлерни 
Хатиджеге бутюн инджеликлеринен анълатты. 

НУМЮНЕ БИР ОМЮР АРКЪАДАШ ВЕ 
НУМЮНЕ БИР БАБА 


Хатидженинъ артыкъ Мухаммеднинъ дюрюстилиги- 
не ич шубеси къалмады. Месулиетли олгъан ильк тид- 
жарет керваныны сагъ-селямет къайтарып кетирди ве 
атта кяр да эльде этти. Эр кес онынъ гузель табиаты ве 
ахлякъны урьметнен къайд эте эди. Дюрюстлиги хусу- 
сында кимсе ярамай бир шей айтмады. 


Хатидже эвель эки кере эвленген эди. Шимдиге къадар 
тул бир къадын оларакъ, бир къач кере эвленмек 
теклифлерини алгъан, амма оларнынъ эписини ред 
эткен. Куньлерини эви ве иши иле мешгъуль олгъаны 
алда кечире эди. Бойле вазиет Мухаммедни таныгъан- 
гъа къадар девам этти. 


Мухаммеднинъ ахлякъы ве инсаниетлигинден чокъ 
тесирленген Хатидже онынънен эвленмекни тюшюн- 
ди ве бираз вакъыт кечкен сонъ, къатий къараргъа 
кельди. Онъа адам ёллап, эвленмекни теклиф этти. 
Мухаммед йигирми беш яшында эди. Хатидженинъ 
теклифи акъкъында тюшюнип, къабул эткенини биль- 


дирди. 


Хатидже ве Мухаммед саде бир дюгюн япып эвленди- 
лер. Мухаммед эвленген сонъ эмджеси Эбу Талиб- 
нинъ эвинден чыкъып апакъайы Хатидженинъ эвине 
ерлешти. Артыкъ Мухаммед тиджаретнен огъраша, 
маддий вазиети де баягъы тюзельди. 


Бу вакъытта Эбу Талиб маддий сыкъынтылы эди. 
Мухаммед онъа ярдымджы олмакъ ве тербиелемек 
макъсадынен змджесининъ огълу Алини янына алды. 


Джахилие девринде 
къыз балаларгъа чокъ 
эмиет берильмез экен, 
Пейгъамберимиз 
къызы Фатиме янына 
кельгенде, аякъкъа 
турып, 
янакъларындан опер 
ве озюнинъ ерине 
отуртыр эди. 


~ «<< 222 
= 666 >>» 





Эбу Лехеб ве къадыны 
Ислам 
душманларынынъ 
башында эдилер. 
«Теббет» суреси 
оларнынъ 
мусульманларгъа 
япкъан 
яманлыкълары 
себебинден 
йиберилди. Бу 
вакъытта 
Пейгъамберимизнинъ 
къызлары Умму 
Гульсум ве Рукъие Эбу 
Лехебнинъ эки 
огълуна нишанлы 
эдилер. Эбу Лехеб ве 
апакъайы «Теббет» 
суреси йиберилгенде, 
огъулларыны 
Пейгъамберимизнинъ 
къызларындан 
зорлукънен 
айырдылар. Бу вакъиа 
азрети Хатидже ве 
Пейгъамберимизни 
чокъ сыкъынтылы 
куньлерге къалдырды. 
Къызларына 
къолтутып, 
къанатлары астына 
алдылар. 


ssp ووو‎ Ds en Re 

Сахабелерден бири 
Рафи башындан 
кечкенлерни бойле 
анълата: 
«Балалыкъта 
ярамазлыкъ ANA, 
хурма тереклерине 
таш ата эдим. Бир 
кунь багъчанинъ 
саиби мени 
якъалады ве 
джезаламакъ ичюн 
Пейгъамберге алып 
барды. 
Пейгъамберимиз 
манъа: «Балам, 
хурма тереклерине 
неичюн таш 
атасынъ?», деп 
сорады. Мен онъа 
ач олгъаным ичюн 
таш аткъанымны 
айттым. Бунынъ 
узерине 
Пейгъамберимиз: 
«Бир даа хурма 
тереклерине таш 
атма, тюбюне 
тюшкенлерини 
алып аша. Аллаћ 
сени тоюрыр», деп, 
башымны сыйпады 
да: «Аллайым! Бу 
балачыкънынъ 
къурсагъыны 
тойдыр», дие мен 
ичюн дуа этти. 


y o ессе‏ ددد 

Мухаммед ве Хатидже бири-бирилерини пек севе эди- 
лер. Бахытлы бир юва къураракъ, эр кеске нумюне 
олдылар. Ильк балаларынынъ догьувы бахытларына 
къат-къат бахыт къошты. Артыкь Хатидже ана, 
Мухаммед баба олдылар. Огъулларынынъ адыны Къа- 
сым къойдылар. Амма бутюн севгилерини багъыш- 
лаяракь буюткен огьуллары Къасым даа сюттен 
айырылмадан ольди. Апакъайы Хатиджеден Къасым- 
дан сонъ сырасынен Зейнеп, Умму Гульсум, Рукъие, 
Фатиме ве Абдуллах адлы балалары дюньягъа кельди. 
Анджакъ Къасым ве Абдуллах чокь яшамадылар. 


Севимли Пейгъамберимиз апакъайы Хатидже вефат 
эткен сонђ, Мединеде эвленген Мариядан огьлу Ибра- 
хим догьды. Ибрахим догьгһанынен адетлерге уйып, 
оны сют анасына берди. Ибрахимнинъ сют анасы 
узакъ бир ерде олгьанына бакьмадан, Пейгъамбери- 
миз оны сыкъ-сыкъ екълай эди. Баргьан сайын оны 
къокълап опе ве охшаи зди. 


Ибрахим бир бучукъ яшына еткенде хасталангьаны 
акъкъында сют анасындан хабер кельди. Пейгъамбе- 
римиз бир къач аркъадашынен аджеле суретте Ибра- 
хим булунгъан койге кетти. 


Ибрахим агьыр хаста эди. Пейгъамберимиз оны 
ынджытмадан къуджагъына алды. Ибрахим пек агъыр 
нефес ала ве сонъки дакъкъаларыны яшамакъта эди. 
Даа бир эвлядынынъ олюмини корьмеге артыкъ дая- 
налмады ве сессиз агьламагъа башлады. Эм козьле- 
ринден яш акъа, эм огьлуны опе. Аркъадашлары бун- 
дан пек тесирленип, Пейгьамбернинь агьлагьанына 

шаштылар: «Сен де агълайсынъмы?», дедилер. Пей- 
гьамберимиз: «Козь агьлар, гонъюль ташар. Меним 
агьлавым балама олгъан севгимдендир. Мерхамет 
этмегенге мерхамет этильмез», деди. 


Бир ана-баба ичюн баласынынъ олюми аджджылар- 
нынъ энъ буюгидир. Эвлятларыны пек севген севимли 
Пейгъамберимиз шу аджджыларны таткъан бир баба- 
дыр. Етим ве оксюз оськен Пейгъамберимиз Фатиме- 
ден гъайры, балаларынынъ эписини озь къолларынен 
топракъкъа къойды. 


Бабасы чокъ йыллар огълу Зейдни арады. Къул этиль- 
генини биле, амма изини гъайып эткен эди. Огълу 
Мухаммеднинъ янында олгъаныны эшитип, буюк бир 
эеджангъа къапылгъан эди. Оны алмакъ ичюн, Мухам- 
меднинъ янына барып, козьяшлары иле вазиетни онъа 
анълатты. Бир тарафтан да, Мухаммед Зейдни бермез, 
деп къоркъа ве не истесе оны бермеге азыр эди. 
Мухаммед ич бир шей демеден, Зейдге бакъып: «Исте- 
сенъ, меннен къал, истесенъ бабанънен кет» дегенде, 
эеджаны даазияде артты. Насыл олса да къарарны огь- 
лунынъ озю береджек. Зейд бир Мухаммедге, бир де 
бабасына бакъып: «Сеннен кетмеге истемейим. 
Чюнки, бу къоранта манъа сизни ич къыдыртмады. 
Севги ве мерхаметликни мында корьдим. Бу къоран- 
тадан айрылмагъа истемейим», деди. Бабасы огълу- 
нынъ къарары къатий олгъаныны корип шашты. 
Насыл ола да, бала акъикъий бабасыны ред эте? Бойле 
бир шей ола билирми? Бу насыл инсан ки, огий бала- 
сы биле онъа багълангъан? Коюне къолу бош, лякин 
гонълю толу къайтты. 


Торунлары 
Пейгъамберимиз 
киби бир 
къартбабалары 
олгъанындан, пек 
бахтлы эдилер. 
Къартбабалары 
оларнен ойнар, 
шакъалашыр ве пек 
север эди. 


Пейгъамберимиз 
торуны Умамени пек 
севе эди. Намаз 
къылгъанында Умаме 
келип онынъ 
сыртына мингенде, 
Пейгъамберимиз 
торунынынъ 
ярамазлыгъына 
ачувланмадан, 
намазына девам этер 
эди. 

Севгили 
Пейгъамберимиз 
торунларына 
нисбетен о къадар 
сыджакъ давраныр 
эди ки, торунлары 
къартбабаларынен 
берабер олмакътан ве 
оныньнен 
ойнамакътан пек 
хошлана эдилер. Ойле 
ки Пейгьамберимиз 
торунлары Асан ве 
Усеинни сыртына 
миндирип, 
кьуваньнен: 
«Балалар, девенъиз 
пек яхшы, сизлер де 
пекяхшысынъыз!», 
дие оларны кездире 
эди. 


<<< سے سے روا‎ 

Пейгъамберимизге 
торунларындан 
бирининъ 
хасталыгъы пек 
агъырлашкъаныны 
бильдирдилер. 
Пейгъамберимиз 
турып, Зейнепнинъ 
эвине барды. 
Къартбабасынынъ 
къуджагъындаки 
бала сонъки 
дакъкъаларыны 
яшамакъта эди. 
Къыскъа бир 
вакъыттан сонъ, 
торуны 
къуджагъында 
джан бергенде, 
севгили 
Пейгъамберимизни 
нъ козьлеринден 
яшлар акъып 
башлады. Ондан: 
«Не ичюн 
агълайсынъ?» деп 
сорагъанларында: 
«Бу козьяшлар 
Аллаћ 
инсанларнынъ 
конъюллерге 
къойгъан 
мерхаметтир. 
Аллай мерхаметли 
адамларны север», 
айтты. 

ЭР КЕС ОНЂА ИШАНА ЭДИ 


Мухаммед отуз беш яшына кирген эди. Бир кунь эвин- 
ден чыкъып, тюшюнджели адымларнен Кябеге 
догъру кете эди. Меккеде хырсызлыкъ, доландырыд- 
жылыкъ, къардашлар къавгъасы пек арткъан Be ким- 
сенинъ кимсеге ишанчы къалмагъан эди. О, бунђа пек 


мугъая, кедерлене, бир шейлер япмагъа истей эди. 


Бойле тюшюнджелернен Кябеге догърулды. Кябе- 
нинъ тамири де энди пек чокътан девам этмекте эди. 
Мындаки ишлерни де корьмеге истеди. Кябеге якьын- 
лашкъанда анда булунгъанларнынъ эписи бир агъыз- 
дан: «Иште, Мухаммед, догьру ве дюрюст бир адам!» 
дие сеслендилер. Шашмалады. Башта не олгьаныны 
аньламады. Араларындан бириси: «Билесинь, чокь- 
тан берли Кябени тамирлеймиз. Къартбабаларымыз 
Хаджеруль Эсвед адыны берген ташны еринден чыкь- 
ардыкъ. Шимди де оны ерине къоймагъа истеймиз. 
Амма эр къабиле дигерлеринден устюним диерек, 
ташны анда озю кьоймагьаистей. Арамызда буюк бир 
къавгъа чыкъаджакъта ичимизден бири Бени Шейбе 
къапусындан ким биринджи кирсе, ташны къоймакъ 
ичюн къадылыкъ япсын, деди. Бу теклифни эр кес къа- 
бул этти. Меккеде бунъа энъ ляйыкъ адам сенсинъ. 
Чюнки, къардашымызгъа биле ишанмагъанымызда, 


малларымызны ялынъыз санъа эманет эте билемиз, 


деди. 


Хаджеруль Эсведнинъ эмиетини бильген Мухаммед 


ташны бир яйманынъ устюне къойды. Эр бир къаби- 

ленинъ илери кельген адамларыны яйманынъ уджун- 
дан тутмагъа чагъырды. Эр кес тутып котергенде, O, да 


ташны алып ерине ерлештирди. 


Мухаммеднинъ бу къарарындан бутюн къабилелер 
мемнюн олдылар ве эр кес онынъ зекясыны такъдир- 
леди. 


Пейгъамберимиз 
бир кунь торуны 
Асанны 
къуджагъына алып, 
козьлеринден опе 
эди. Янында да 
Темим 
кьабилесининь 
илери кельген 
адамларындан бири 
бар эди. Кьартбаба 
иле торун 
арасындаки 
якъынлыкъны 
мыскъыллап: 
«Меним он балам 
бар, амма ич бирини 
опьмедим», деди. 
Бунынъ узерине 
Пейгъамберимиз: 
«Мерхамет 
этмегенге мерхамет 
этильмез. 
Инсанларгъа 
мерхамет этмегенге 
Аллай да мерхамет 
этмез», деди. 


Do» EDI, LE 
“<< TY 

УЧЮНДЖИ БОЛЮК 
ЭЛЬЧИ МУХАММЕД 


ДЖЕБРАИЛЬНЕН ИЛЬКИ КОРЮШЮВ 


Азрети Мухаммед (с.а.в.) тюшюнмек ве дуа этмек 
ичюн Меккеден беш километр авлакъта Нур дагъын- 
даки Хира магъарасына кете эди. by ерни озюне сы- 
гъынакъ эткен эди. Нур дагъы ойле юксек эди ки дагь- 
нынъ тёпесинден Кябе булунгъан Меккенинъ эр тара- 
фы корюне эди. Дагънынъ сукюнетине сыгъынып, 
мында куньлернен къалгъан вакъытлары ола эди. 


Иште, бойле бир куню Хирагъа кете. Бутюн геджени 
дуа этерек кечиргенинден, вуджуды пек ёргъун эди. 
Кунь догъмакъ узьре эди. Гедженинъ къаранлыгъы 
дагъылгъанынен, о куньге къадар ич корьмеген бир 
варлыкъ къаршысында пейда олды Даа не олгъаныны 
анъламадан, танымадыгъы варлыкъ онъа: «Окъу!» 
деп эмир этти. Азрети Мухаммед (с.а.в.) пек къоркъ- 
ты. Эеджандан титремеге башлады. Къоркъулы бир 
сеснен: «Мен окъумагъа бильмейим!», деди. Къаршы- 
сындаки оны къуветли бир шекильде сарды, къуветли 
бир шекильде сыкъты ве бираздан сонъ йиберди. Бир 


Пейгъамберге 
селям 


Юдже Аллаһ бутюн 
мусульманларгъа 
Пейгъамберимизге 
алгьыш кетирмекни 
эмир эте. Шунынъ 
ичюн де, 
Пейгъамберимизнинъ 
ады анъмлгъанда 
«Саллаллаху алейхи ве 
селлем» деймиз. Бу, 
Пейгъамберимизге 
сайгъы ве севги 
ифадесидир. «Онъа 
селям олсун» 
демектир. Язылгъанда 
къавс ичине 
къыскъартылын (с.а.в) 
суретинде алына. 

«Аллай ве 
мелеклери 
Пейгъамберге чокъ 
салават кетирелер. 
Эй, му’минлер, сиз 
де онъа салават 
кетиринъ ве там 
бир теслимиетнен 
селям беринъ.» 


(«Ахзаб» суреси, 56-нджы ает) 





Ильки вахий 610 
йылында ве Къадыр 
геджесинде кельди. 

Ильк энген аетлер 
«Алякъ» 
суресининъ 
биринджи беш 
аетидир. 

ань богъулгъан киби олды. Танымадыгъы бу варлыкъ 
онъа зкинджи кере: «Окъу!» деди. O, кене: «Мен окъу- 
магъа бильмейим!», деп джевапланды. Учюнджи кере 
айны суаль берильгенде Азрети Мухаммеднинъ 
(с.а.в.) агьызындан онъа огретильген шу сезлер текю- 
лип башлады: 


Окъу! 

Яраткъан Раббининъ адынен окъу! 

О, инсанны алякъдан яратты. 

Окъу, чюнки сенинъ Раббинъ пек джумерттир. 


О, инсангъа язмакъны ве бильмегенини огрети- 
джидир. 


Къоркьты. Не олгьаныны анънамады. Магъарадан 
атылып чыкъты. Эвине, апакъайы Хагидженинъ 
янына бармакъ керек эди. Дагьдан чапа-чапа тюшкен- 
де, бир аньде: «Сен Аллабнынъ пейгъамберисинъ, мен 
исе Джебраилим!» деген гурь сесни эшитти. Сес иче- 
риде эшиткенининъ айнысы эди, амма даа да кучьлю 
кельди. Этрафына бакъынды, сес кельген тарафкъа 
догьрулды. Бирден уфукъны толдураджакъ къадар 
бир варлыкъны корьди. Варлыкъ бир даа: «Сен Аллаһ- 
нынъ пейгъамберисинъ, мен де Джебраилим!» деди. 
Азрети Мухаммед (c.a.B.) не бир адым огге, не де бир 
адым аркъагьа аталмай, еринде долана. Нефеси 
тутулгьаныны сезди. Турып, сакин бир суретте текрар 
этрафына бакьынды. Айны варлыкъ айны ердетураве 
айны сезлерни текрарламакъта эди. Козьлерини ондан 
алмакђ, юзюни башкъа тарафкъа чевирмек истеди. 
Анджакъ къайда бакъмасын, эп оны коре эди. 


Танымагъан варлыкъ бир аньде гъайып олды. Азрети 
Мухаммед (с.а.в.) къоркъа-къоркъа, теляшлы адым- 
ларнен Нур дагьындан Меккеге догъру чапты. Еллар- 
дан вызнен кечип, озюни эвге атты. 

СЫРДАШЫ ХАТИДЖЕ 


Азрети Мухаммед (с.а.в.) титреген сесинен къадыны 
Хатиджеден устюни ортьмесини риджа этти. Хатидже 
неолгьаныны анъламады, амма устюни ортти. Артын- 
дан Азрети Мухаммед (с.а.в) терен юкъугъа далды. 


Уянгъанда башындан кечкенлерни къадыны Хатидже- 
re бирер-бирер анълатты. Олгъан шейлерге изаат бер- 
мейип «Пек сескендим ве къоркътым», деди. Хатидже 
оны тынчландырмагъа тырышты: «Къоркъма! 
Аллаћкђа емин этем ки, О, ич бир заман сени утан- 
дырмаз. Чюнки, сен акьраба акъкъыны козетесинъ. 
Догђру кьонушасынь, кучьсюзлерге ярдым бересинъ. 
Фукъарени тойдура, мухтаджларгъа къолтутасынъ ве 
акъсызлыкъкъа огърагъагъанларгъа элинъни узата- 
сънъ», деди. Хатидже кьоджасынынь башына кель- 
генлерни анъламагъа тырышты. Оны биле ве севе эди. 
Эвленгенлеринден берли къоджасындан догъру 
олмагъан ич бир шей эшитмеген эди. Къоджасы алель- 
хусус бир вакъиагъа расткельгени белли эди. Онъа 
инанды. 


xx 


Хатидженинь акьрабасы олгъан Варакъа теджрибели 
ве бильгили бир адам эди. Хатидже азрети Мухаммед- 
ни (с.а.в.) оньа алып барды. Башындан кечкен вакьиа- 
ны бильсе тек о, билир эди. 


Варакъа анълатылгъанларны дикъкъатнен динъледи 
ве бир тыныштан сонъ, къонушмагъа башлады: 
«Сенинъ корьгенинъ Аллаһнынъ Муса пейгъамберге 
ёллагъан Джебраиль адлы мелектир. Кешке генч 
олсам эди, кешке инсанлар сени зорлукънен юртунъ- 
дан чыкъараджакъ куньлерде янынъда ола бильсем 
эди», деди. 


Къу’ран 


Къур’ан Аллайнынъ 
азрети Мухаммедге 
(с.а.в.) вахий ёлунен 
23 йыл ичинде ает- 
ает, суре-суре 
йиберген сонъки 
китаптыр. 114 суре, 
6236 аеттен 
ибареттир. 


Къур’ан Аллайнынъ 
сезюдир, окьулмасы 
ибадеттир. 
Инсанларны дюнья 
ве ахирет бахтына 
ириштиреджек 
эмир, ясакъ ве 
тевсиелернинь 
муджессемидир. 
«Керчектен бу 
Къур’ан инсанларны 
энъ догъру ёлдан 
алып барыр» 


(«Исра» суреси, 9-нджы ает) 

Хатидженен Мухаммед (с.а.в.) козьме-козьге келди- 
лер. Азрети Мухаммеднинь (с.а.в.) юзюнде эвель ич 
корюнмеген теляш бар эди. Кедер толу сеснен: «Мени 
Меккеден чыкһараджакьлармы?», деп сорады. Ва- 
ракъа: «Эбет! Чюнки, сенинъ кетиргенинъни кетирген 
бутюн пейгъамберлер юртларындан чыкъарылгъан 
эдилер. Эгер о вакъыткъа къадар яшасам, мытлакъа 
санъа ярдым этерим», деди. 


Азрети Мухаммед (с.а.в.) бу ланъырдыдан сонъ, аза- 
чыкъ олса да, тынчланды. Къадыны Хатидже онъа 
инанды ве ишанды. Онынъ ишанчына затен даима 
мухтадж эди. Варакъа пек муим шейлерни айтты. 
Азрети Мухаммед (с.а.в.) буларны анъламагъа 
тырышты. Янъы бир вазифе ичюнде олгъаны белли 
эди. Артыкъ о, Юдже Аллаһ тарафындан ёлланылгъан 
бир пейгъамбер эди. Къыркъ яшында эди. Инсанлар- 
ны догъру ёлгъа чагъыраджакъ ве феналыкъларнен 
курешеджек. 


Азрети Мухаммедге (с.а.в.) Къур’аннынъ ильк аетле- 
рини окъугъанда азрети Хатидже «Кимсе инанмаса, 
мен инанырым», деди. «Шимди манъа ким инаныр?» 
деген азрети Мухаммеднинъ (с.а.в.) омузындаки юк 
бираз олса да енгиллешти. Чюнки? онъа бир инсан ко- 
тере биледжек энъ агъыр вазифе юкленген эди. Азре- 
ти Мухаммед (с.а.в.) азрети Хатидже киби ишанчлы, 
садыкъве анълагъан бир омюр аркъадашынынъ десте- 
гинен, вахийнинъ ильки сыкъынтылы куньлерини 
кечирди. 


Янъы динни биринджи олып къабул эткенлер севимли 
апакъайы азрети Хатидже ве эмджесининъ огълу ве 
даа бир бала олгъан азрети Али эди. Пейгъамберимиз- 
нинъ къорантысынен берабер гизли-гизли Юдже 

Аллаћкђа ибадет этип башлады. Бир тарафтан да мек- 
келилерни гизлиден Исламгђа давет эте эди. Инсан- 
ларны динге давет этер экен, сыкъынтыларгъа, акъа- 
ретлерге огьрады. Бутюн буларгъа бакьмадан, онъа 
инангъанлар бирер-экишер артмакъта эди. 


ЧАГЪЫРУВ ЯЙЫЛМАКЪТА 


Юдже Аллаһ Пейгъамберимизден якъынларыны тен- 
биелемесини истеди. Бунынъ узерине, бутюн акьраба- 
сыны чагъыраракъ, оларгъа бир зияфет берди. Аштан 
сонъ, оларны Ислямгъа давет этти. 


Пейгъамберимизнинъ эмджеси Эбу Лехеб бунъа серт- 
лик косьтерди ве: «Акърабасыны бойле ярамай бир 
шейге давет эткен башкъа кимсени ич корьмедим!», 
деди. Бунынъ узерине эр кес дагьылды. Пейгъамбери- 
мизнинъ къарары къатий эди ве экинджи куню даве- 
тини кене текрарлады. Бу топлашувда Юдже Аллаһ- 
нынъ барлыгъы ве бирлигини, озю исе, Онынъ сонъки 
пейгъамбери олгъаныны анълатты. Аллаһнынъ онъа 
юклеген бу юдже вазифесини ич бир эксиксиз ерине 
кетирмек истей эди. 


Севимли Пейгъамберимиз якъынларындан сонъ ча- 
гъырувыны бутюн Мекке халкъына эшиттирмек истей 
эди. Меккенинъ мейданына келип, юксекче бир ерге 
чыкъты ве «Къурейшлилер!» деп къычырды. Сесини 
эшиткенлер топланмагъа башладылар. Пейгъамбери- 
миз оларгъа: «Шу дагьнынъ артында душман бар ве 
шимди сизге уджюм этеджек, десем манъа ишаныр- 
сыньызмы?» деп сорады. 


Оларнынъ эписи бир агъыздан: «Эбет! Биз сенинъ 


Эвель энъ якъын 
акърабанъны 
тенбиеле! Санъа 
уйгъанларгъа 
къанатынъны кер. 
Эгер санъа 

къаршы кельселер, 
де ки: «Мен 
сизинъ 
япкъанларынъызд 
ан узакъым.» 


(«Шуара» суреси, 214, 
215, 216-нджы аетлер) 

ялан сейлегениньни ич бир вакъыт эшитмедик», деди- 
лер. Бунъа Пейгъамбер шойле деди: «Аллаһкъа емин 
этерим ки, бир кунь оледжексинъиз ве кене бир кунь 
тирилип, бутюн япкъанларынъызнынъ эсабыны 
береджексиньиз. Яхшылар ичюн дженнет, яманлар 
ичюн де джеэннем бар. Мен сизни къыямет кунюнинъ 
зорлукьларына къаршы тенбиелемеге месулим. 
Аллаһнынъ бирлигине ве меним пейгъамбер олгъаны- 
ма инангъанлар бу куннинъ зорлугъындан къуртула- 
джакълар, инанмагъанлар исе, буюк сыкъынты чеке- 
джеклер. Бу чагъырувда манъа ярдым этмеге азыр- 
сыньызмы?» 


Мейданда топлангъанлар бу чагьырув къаршысында 
шашмаладылар. Эбу Лехеб мында да душманлы- 
гьыны косьтерди ве ерден таш алып севимли Пей- 
гьамберимизге фырлатты: «Бу сачма-сапыкъ шейлер- 
ни айтмакъ ичюн ми бизни мында топладынъ?» деп 
багьырды. 


Пейгъамберимиз бу топлашувдакилерден чагьырувы- 
на мусбет джевап алмаса да, бутюн меккелилерге 
Ислямнынъ юдже даветини эшиттирди. 


ЭРКЪАМНЫНЪ ЭВИ 


Хаттаб огьлу Умер джесюр ве йигит адам эди. Кимсе 
къаршысына чыкъмагъа истемез, оны корьгенлер 
ёлуны денъиштирир эдилер. Азрети Мухаммеднинъ 
(с.а.в.) пейгъамберлигини илян эткенини эшитип, оны 
ольдюрмеге къарар бере. Ёлда Нуаймны расткетирди. 
Нуайм мусульман олгъан эди, амма буны гизлей эди. 
Умерни къызгъын алда корип: «Бойле ачувлы алда 
къайда кетесинъ?» деп сорагъанда, Умер: «Мухаммед- 

ни ольдюрмеге кетем», деди. Нуайм теляшнен: «Валла- 
хи зор бир ишке киришкенсинь», деди. Азрети Мухам- 
медни (с.а.в.) къорчаламакъ ве Умерни ёлундан къай- 
тармакъ ичюн: «Сен оны ташла, энъиштенъ ве къыз 
кьардашынһа бакь! Олар да мусульман олдылар», 
деди. Буны эшиткен Умернинъ кьызгьынлыгыы даа да 
артты. Алелъ-аджеле эньиштесининь эвине ёнеди. 


Эвге якъынлашкъанда, ичериде бир шейлернинъ 
окъулгъаныны эшитти. Бираз динъленген сонъ, 
энъиштеси ве къыз къардашынынъ мусульман ол- 
гъанларыны анълады. Апансыздан ичери кирди. 
Энъиштеси ве къыз къардашы даа не олгъаныны 
анъламадан оларнынъ эр бирини эвнинъ бир кошеси- 
не фырлатты. О къадар синъирленген эди ки, оларны 
ольдюрмек ичюн къылычына сарылгъан вакъытта 
къанлар ичинде къалгъан къыз къардашы агълап 
шойле деди: «Умер, Аллаһтан къоркъ! Сен де эшит ки, 
биз мусульман олдыкъ. Не япсанъ яп, амма бизни 
динимизден вазгечтирип оламазсынъ. Биз асла дини- 
мизден дёнмемиз», деди. 


Умер къыз къардашынынъ бойле джесюр арекетинден 
тапшашмалады. О, кимки, Умерге къаршы чыкъа. Бир 
ань токъталып, не олгъаныны анълап оламады. Къы- 
лыч туткъан къолу къалтырагъаныны сезди. Отурды 
ве бир муддет тюшюнди. Сонъра къыз къардашындан 
не олгъаныны сорады. Къыз къардашы Умернинъ 
ачувы басылгъаныны корип, окъугъан аетлерини 
кетирди. 


Къыз къардашы ве къоджасы Умернинъ арекетле- 
рини козеттилер. Умер Къураннынъ аетлерини окъу- 
магъа башлады. Окъуды, окъуды... Окъугъанларын- 


Хабешли Билял 


Бир къул олгъан 
Билял мусульман 
олды. Саиби онъа 
хабер этмеден, 
мусульман олгъаны 
ичюн онъа агъыр 
искенджелер япты. 
Оны дининден 
дёндюрмек ичюн 
чёль сыджагъында 
къумларгъа 
яткъызып, 
кокюсине агъыр 
ташлар 
къойдырып: «Эгер 
дининъден 
дёнмесенъ, сени 
бойле ольдюририм», 
деп къоркъузды. 
Азрети Билял 
бутюн бу агъыр 
искенджелерге 
бакъмадан: «Аллаћ 
бирдир ве энъ 
буюктир!» деп 
къычырды. 

Пейгъамберге 
эзиет 


Сахабелерден 
Мунбит анълата: 
«Аллайнинъ 
эльчисини корьдим. 
«Ля иляхе 
илляллай» десенъиз, 
къуртулырсынъыз», 
деди. Шу сёзлерни 
айткъанда, 
адамлардан кимиси 
онъа тюкюре, 
кимиси башына 
топракъ ата, 
кимиси де чиркин 
сёзлернен сёге эди. 
Бу экинди маалине 
къадар девам этти. 
Шу сырада 
Пейгъамбернинъ 
къызы Зейнеп сув 
толу бардакъ 
котерип, агълай- 
агълай кельди. 
Пейгъамберимиз 
элини-юзюни ювды 
ве кетирильген 
сувдан ичкен сонъ 
къызына: «Къызым, 
агълама! Юдже 
Аллаһ бабанъны 
къорчалар!», деди. 

дан пек тесирленди. О къызматабан Умер кеткен, 
онынъ ерине бам-башкъа бир Умер кельди. Сонъра 
Эркъамнынъ эвини сорады. Ичинде гъарип дуйгъу- 
ларнен оерге кетти. 


Азрети Мухаммед (с.а.в.) Аллаһкъа иман эткенлер- 
нинъ сайысы аз экен, дикъкъат чекмеден топлана 
биледжек бир ер араштырды. Эркъамнынъ эви козь- 
ден узакъ сайыла эди. Севгили Пейгъамберимиз ар- 
къадашларынен мында топлана эдилер. 


Нуайм чапа-чапа Эркъамнынъ эвине кельди. Анда 
булунгъанларгъа Умер Пейгъамберни ольдюрмеге 
истегенини айтты. Эвдекилернинъ эписи озьлери 
къоркъсалар да, Пейгъамберни къорчаламакъ ичюн 
къылычларыны чыкъаып бекледилер. 


Умер Эркъамнынъ эвине киргенде, терен бир сукюнет 
укюм сюрьмекте эди. Ичери кирип, Пейгъамбернен 
корюшмеге истегенини айтты. Пейгъамберимиз 
онынъ янына кельмесини истеди. Умер яваш адым- 
ларнен, Пейгъамберимизнинъ янына якъынлашты, 
тиз чекти ве агъызындан шу сёзлер текюльди: «Ля 
иляхе илляллах. Мухаммедюн Ресулюллах». Эркъам- 
нынъ эвинде булунгъанларнынъ шашкъын-шашкъын 
назарлары алтында Умер мусульман олды. 


Азрети Умернинъ мусульман олувы инангъанлар- 
нынъ кучюне-кучь къошты. Артыкъ мусульманлар 
динлерини гизлемеге ихтиядж туймай эдилер. Топла- 
нып Кябеге бардылар ве намаз къылдылар. Кунь-кунь- 
ден сайылары эп артты. Энди Эркъамнынъ эвине 
сыгъмамагъа башладылар. 


Ислямнынъ даветини Меккенинъ тышындаки инсан- 
ларгъа да еткизмек керек эди. Бунынъ ичюн Пейгъам- 
беримиз Меккенинь тышындаки къабилелерни 

доланмагъа башлады. Баргъан ерлеринде кимерсинде 
яхшы къаршылана, кимерсинде исе ярамай арекетлер- 
ге огьрай эди. Амма бу зорлукьларгьа бакьмадан, 
Пейгьамберимиз чекильмеден, умютсизликке кьа- 
пылмадан Ислямнынъ чагьырувыны инсанларгъа 
эшиттирмек ичюн, себатнен арекет этти. 


КЪОРКЪУИМА, ВАЗКЕЧЮВ АРЕКЕТЛЕРИ 
БАШЛАМАКЪТА 


Ислямнынъ даветини къабул эткен инсанларнынъ 
сайысы сур’атнен артмагъа башлады. Путларгъа 
табынгъанлар шубе ичинде къалдылар. Мусульман- 
ларны къоркъузмакъ ве инсанларнынъ Ислам елуна 
маниа олмакъ ичюн, топлум ичинде оларгъа уджюм 
этип башладылар. Оларны корюнген ерлеринде итек- 
леп кьакьыштыра, чиркин сёзлернен акъарет эте эди- 
лер. Севгили Пейгьамберимиз келеяткъанда «Бакъ- 
ынъыз, бу адам коктен хабер ала экен», деп мыскъыл- 
лай эдилер. Ялынъыз бунынънен сынъырланмайып, 
Пейгъамберимизнинъ насыл инсан олгъаныны пек 
яхшы бильселер де, оны дели, фалджы, тылсымджы, 
дие акъаретлей эдилер. Мусульманларгъа къаршы 
япкъан феналыкълары шу дереджеге баргъан эди ки, 
энди оларны ольдюрмеге биле башлагъан эдилер. 


Амма бутюн къоркъузивларгъа бакъмадан, Ислям- 
нынъ даркъалмасына маниа оламай эдилер. Ич кимсе 
дининден вазгечмей эди. Не япаджакъларыны билал- 
май эдилер. Меккенинъ илери кельген адамлары озь 
аралары анълашып, Пейгъамберимизнинъ эмджеси 
Эбу Талибге бармагъа къарар бердилер. Вазиетни 
онъа анълатаджакъ Be Пейгьамберимизни давасындан 
вазгечтирмесини риджа этеджек эдилер. Эбу Талибге: 
«Къардашынънынъ огълуна айт, бу ишинден вазгеч- 


Ильк шеитлер 


Ясир ве апакъайы 
Сумеййе мусульман 
олдылар. Мусульман 
олгъанлары белли 
олгъанынен, эзиетке 
огъратылдылар. 
Фукъаре ве кучьсюз 
олгъанларындан 
себеп, оларгъа 
къолтутаджакъ ве 
къорчалайджакъ 
кимсе ёкъ эди. 
Динлерине юректен 
багъландылар. 
Пейгъамберимизге 
къаршы чыкъкъан 
Эбу Джехилнинъ 
амансыз 
искенджесине 
къаршылыкъ 
косьтералмасалар да, 
динлеринден 
вазгечмедилер. 
Оларны динлеринден 
вазгечтиралмагъан 
Эбу Джехиль сонъра 
оларгъа мизракъ 
санчып шеит этти. 


Ясир ве апакъай 
Сумеййе иманларыны 
къорчалав ёлунда 
шеит олгъан ильк 
мусульманлардыр. 

син», дедилер. Эбу Талиб оны янына чагьырып, ол- 
гьанларны анълатты. Пейгъамберимиз бунъа бойле 
джевап берди: «Кунешни сагь элиме, айны сол элиме 
берселер биле, ольгенге кьадар миджаделемден ваз- 
гечмем». 


Асылында Эбу Талиб Меккелилернинъ мусульман- 
ларгьа япкъан искенджелери акъкъында биле эди. 
Пейгьамберимизнинь къарары къатий олгьаныны 
корип, тесирленген ве онъа бир зарар тиймесини исте- 
меген. Пейгьамберге кьолтутып: «Кедерленме, мен 
сагьэкеним, олар санъа ич бир шей япалмазлар», деди. 


xx 


Меккели мушриклер Пейгъамберимизни Oy давасын- 
дан вазгечтирмейджеклерини анълагъан сонъ, башкъа 
бир ёл къыдырмагъа къарар бердилер. Озь араларын- 
да бир аньлашма имзалап, Кябеге астылар. 


Бунъа коре, мусульманларгьа алякъасы олгъан эр 
шейни ёкъ этмекни къарарлаштырдылар. Пейгъамбе- 
римизнинъ акърабасы ве мусульманлар душман дие 
илян этильдилер. Кьыз алып-бермек, алыш-вериш 
япмакь ве лафэтмек ясакьланды. 


Мусульманлар ичюн узун ве сыкьынтылы бир девир 
башланды. Тиджарет япылмай, ич бир шей алынмай- 
сатылмай эди. Ачлыкъ ве ёкъсузлыкъ даянылмаз 
дереджеге кельди. 


Учь йыл девам эткен бойле кетишатнынъ сонъунда 
бир кьач инсафлы ве виджданлы, араларында Пей- 
гъамберимизнинъ сойлары да бар эдилер, Кябенинъ 
диварында асылгъан анълашманы йырттылар. 


Мусульманлар бубойкоттан къавилешип чыкътылар. 

Къайгьы йылы 


Бойкот битти, мусульманлар раат-раат нефес алдылар. 
Бу къуванчлы вакъиадан бир къач айдан сонъ, Пей- 
гьамберимизни терен къайгъыгъа къойгъан арды- 
сыра эки муим адисе юзь берди. Тышта ярдымджысы 
олгьан эмджеси Эбу Талиб ве эвдеки таянчы, омюр 
аркъадашы азрети Хатидженинъ олюмлери. Экиси де 
оны эньагьыр куньлерде янъгъыз кьалдырмадан, пек 
буюк дестек олгъан эдилер. Экиси де тар куньлери 
сыгъынгъан нокъталары эдилер. Къайгъы ичинде: «Бу 
куньлерде умметимнинъ узерине кельген бу эки муси- 
бетнинъ ангисине янаджагьымны бильмейим», деди. 
О йыл Пейгъамберимиз ичюн буюк къайгъы йылы 
эди. 


ЯНЪЫ ЮРТ АРАШТЫРУВ 
Хабешистан 


Меккеде яшамакъ баягъы къыйынлашты. Мусульман- 
ларгъа япылгъан эзиетлер кунь-куньден бетерлешти. 
Бунынъ узерине, Пейгъамберимиз янъы бир юрт къы- 
дырып башлады. Биринджи сефер он беш адамлыкъ 
бир группанынъ Хабешистангъа кетмесине изин 
берди. Бу, мусульманларнынъ ильк иджрети эди. 
Мушриклер кериде къалгъан мусульманларгъа бас- 
къыны арттырдылар. Зор алгъа къалгъан мусульман- 
лар ибадетлерини япамайып чекиштилер. Бир йылдан 
сонъ Хабешистангъа энди юз адамдан ибарет группа 
кетти. Меккели мушриклер бунъа кедер этмек ичюн 
Хабешистангъа эльчи ёлладылар. 


Хабешистаннынъ къыралы Неджашининъ узурына 
баргъан эльчилер онъа эдиелерни такъдим эттилер. 


Азрети Хатидже 


Пейгъамберимизни 
нъ омюр аркъадашы 
азрети Хатиджеге 
севгиси ойле буюк 
эди ки, оны ич бир 
вакъыт 
унуталмады. 
Севгили 
къадынынынъ 
дестегини, 
достлугъыны ве 
федакярлыгъыны эр 
фурсатта анъар 
эди. Чюнки, 
къадыны азрети 
Хатидже 
Пейгъамберимизге 
эньзор куньлеринде 
къолтутты, ич 
кимсе 
инанмагъанда 
инанды. Буларны 
бильген 
Пейгъамберимизни 
нъ сонъки омюр 
аркъадашы азрети 
Айше азрети 
Хатиджени 
сукъланагъан эди. 

Къырал оларнынъ ким олгъанларыны сорагъанда, 
эльчилер: «Биз Меккеден келемиз. Меккеден къачып, 
улькенъизге сыгъынгъан кишилерни алмагъа кель- 
дик», дедилер. 


Неджаши эльчилерден: 


-Бу инсанларны не ичюн алмагъа истейсинъиз? — деп 
сорады. 


Эльчилер Хабешистангъа кельген бу кишилернинъ 
аталарынынъ динини инкяр эткенлерини, башкъа бир 
динге инангъанларыны, буны яймагъа тырышкъанла- 
рыны, шунынъ ичюн олар бунъа ёл къоймамакъ ичюн 
кельгенлерини айттылар. 


Неджаши бираз тюшюнип отургъан сонъ, еринден 
къалкъты. Башта улькесине сыгъынгъан мусульман- 
ларны мушриклерге теслим этмекни тюшюнди. 
Лякин, бу, онынъ адалет анълайышына догъру кель- 
мей эди. Къабаатлангъан тарафны да динълемек керек 
эди. Къырал улькесине сыгъынгъан мусульманларны 
узурына кетирмелерини эмир этти. 


Неджаши эльчилернинъ сёзлерини мусульманларгъа 
айтып, бунъа сиз не дерсинъиз, деп сорады. Мусуль- 
манларнынъ арасындан Эбу Талибнинъ огълу Джафер 
огге чыкъаракъ, шойле деди: 


-Биз богъазымызгъа къадар феналыкъкъа баткъан 
эдик. Аллаһ бизге арамыздан догъру, ишанчлы ве 
затлы бильдигимиз бир кишини пейгъамбер оларакъ 
ёллады. Бу пейгъамбер бизни Аллаһны бильмеге ве 
Онъа ибадет этмеге, бабаларымызнынъ табынгъан 
путларыны быракъмагъа чагъырды. Бизге догъру сёй- 
лемекни, эманетлерни къорчаламакъны, акърабалыкъ 
багъларыны сыкъы тутмакъны, къомшуларнен муаб- 
бет олмакъны, къан давасындан вазгечмекни эмир 

этти. Ахлякьсызлыкь япмакъны, ялан ерде шаатлыкъ 
этмекни, оксюзнинъ малыны ашамакъны ве намуслы 
къадынларгъа ифтира этмекни ясакьлады. Ялынъыз 
Аллаһкъа ибадет этмемизни ве онъа ич бир шейни 
ортакъ къошмамакъны эмир этти. Биз де онъа инан- 
дыкъ ве сёйлегенлерини къабул эттик. Аллаһ онъа не 
эмир эткен олса, биз де оларгъа бойсундыкъ. Элял 
эткенлерини элял эттик. Факъат къабилемиз бизге пек 
яман даврандылар, искенджеге къойдылар. Бизни 
динимизден чевирмек ичюн, тюрлю-тюрлю баскъы 
япты. Бунынъ узерине башкъа чаре тапалмадыкъ ве 
Пейгъамберимизнинъ тевсиесинен, сенинъ улькенъе 
СЫГЪЫНДЫКЪ. 


Неджаши анълатылгъанларны дикъкъатнен динъле- 
ди. Джаферден Аллаһтан кельген аетлерни окъумасы- 
ны истеди. Джафер къыралгъа «Мерьем» суресининъ 
бир къысмыны окъуды. Аллаһнынъ аетлерини динъ- 
леген Неджаши эльчилернинъ айткъанлары ялан ол- 
гъаныны анълады. Эльчилерге мусульманларны 
оларгъа бермейджегини, истеселер улькесинде раат- 
раат яшай биледжеклерини сёйледи. Эльчилерни 
кетирген бахшышларынен берабер кери къайтарды. 
Олар къоллары бош алда, Меккеге къайттылар. 


Таиф 


Севгили Пейгъамберимиз эвлятлыгъы Зейднен бир- 
ликте Меккеге алтмыш километр авлакъта олгъан 
Таифке кетти. Макъсады - Меккедеки сыкъынтылар- 
дан бираз узакълашмакъ ве башкъа кимселерге 
Ислямны анълатмакъ эди. 


Пейгъамберимиз Таифте топлангъанларгъа Аллаћ- 
нынъ барлыгъыны ве бирлигини, озюнинъ де сонъки 

пейгъамбер олгьаныны анълатты. Таифлилер бунъа 
шиддетли къарлышыкъ косьтерип, Пейгьамберимиз- 
ни ве Зейдни акъарет эттилер. Къул ве балалар Пей- 
гьамберимиз ве Зейдни таш ягьмурына туттылар. 
Зейд атылгъан ташлар Пейгъамберимизге тиймесин, 
деп онынъ огюни къапатты. Атылгъан ташлар тийген 
ерде олгъан яралардан къан акъты. Аякълары яралан- 
гьан Пейгьамберимиз ерге отура, юрьмеге башлагъа- 
нынен, таифлилер кене таш ата ве куле эдилер. Пей- 
гьамберимиз ве Зейд андан узакълашкъан сонъ, гьам- 
лы ве ергьун бир алда, бир багьчадаки асманынъ коль- 
гесинде отурдылар. Пейгьамберимиз шуларны сейле- 


ДИ: 


-Аллаһым! Кучьсюз ве чаресиз кьалдым. Инсанлар 
огюнде чаресизлигимни тек санъа сёйлей билирим. 
Аллаһым! Зайыфларны къорчалайыджы сенсинь. 
Акъикъий къуветли олгъан Сенсинъ ве тек Сен кьу- 
лыньны эр тюрлю яманлыкълыкълардан къорчалар- 
сынь. 


Пейгъамберимиз о вазиетте биле, онъа яманлыкъ 
япкъанларгъа къаршы дуа этмеди. Чюнки о, рахмет ве 
севги пейгъамбери эди. 


Акъабе: Мединеге кеткен ел 


Севгили Пейгъамберимиз бир тарафтан кьыйынчы- 
лыкъларгъа берильмеден Ислямнынъ даветини 
инсанларгъа еткизмек, дигер тарафтан исе, мусуль- 
манларнынъ тынч ве барышыкълыкъ ичинде яшай 
биледжек янъы бир юрт араштырувыны девам этти. 


Пейгъамберимиз бир кунь Мединеден кельген бир 
группа адамларнен корюшти. Оларгъа Ислямны 


Исра ве Мирадж 
муджизелери 


Учь йыл сюрьген 
къыйын бойкотнынъ 
артындан эмджесини 
ве къадыныны гъайып 
эткен севгили 
Пейгъамберимиз 
Таифтен къайткъан 
сонъ, кедери даа да 
артты. Бу къыйын 
куньлеринде ярдым 
сорап, Юдже Аллайкъа 
ялварды. 


Бир гедже 
Пейгъамберимиз 
Кябеде ибадет 
эткенде, Джебраиль 
адлы мелек кельди. 
Джебраиль 
Пейгъамберимизни 
Меккеден алып, 
Кьуддустаки 
Месджиди Акъсагъа 
алып кетти. Сонъ 
онынънен бирликте 
Месджиди Акъсадан 
семаларгъа 
юксельдилер. Бунъа 
Исра ве Мирадж 
муджизелери дениле. 
Бу адисе пек къыскъа 
вакъыт девам эткен ве 
Пейгъамберимиз 
Меккеге кери 
къайткъанда, аля даа 
саба олмагъан эди. 


Юдже Аллаћ 
Мираджда 
Пейгъамберимизге ве 
мусульманларгъа беш 
вакъыт намаз 
къылмакъны эмир 
этти. 

аньлатты. Олар да мусульман олдылар. Мусульман 
олгьан бу инсанларнен келеджек аджылыкъ мевси- 
минде корюшмекни аньлашып сагьлыкьлашты. 
Келеджек йылда группагъа алты адам къошулып, энди 
он эки адам олдылар. Хадж мевсиминде Меккеге кель- 
генлеринде анълашкъан ерлеринде гизлиден корюш- 
тилер. Пейгъамберимиз мусульман олгъан шу он эки 
адамдан «Аллаһкъа ич бир шейни ортакъ къошмай- 
джакъларына, хырсызлыкъ япмайджакъларына ве 
ярамай къадынларнен олмайджакъларына, башкъала- 
рына ифтира этмейджеклерине» даир сёз алды. Бир 
йылдан сонъ, кене шу ерде корюшмекни анълашып, 
дагьылыштылар. Пейгъамберимиз аркъадашы Умейр 
огълу Мусабны мединелилерге Ислямны анълатмасы 
ичюн оларгъа къошып ёллады. Мусаб да чокъ чалыш- 
ты ве Ислямнынъ Мединеде яйылмасыны теминледи. 


Йылына мединели мусульманлар етмиш беш адам 
олып, Меккеге кельдилер. Пейгьамберимизнен Мек- 
кенинъ тышында Акъабе денильген бир ерде гизли 
корюшип, оны Мединеге давет эттилер. Пейгъамбери- 
миз Акъабеге эмджеси Аббаснен кельди. Аббас меди- 
нелилерге чевирилип: 


-О, меним къардашымнынъ огълу ве мен оны пек 

севем. Мында оны биз кьорчалаймыз, Мединеге 
барса, онъа бир зарар токьуныр, деп къоркъам. Эгер 
сиз Мединеде де оны душманлардан кьорчалап, къол- 
тутаджагъынъызгъа эмин олсанъыз, сизнен кетсин. 
Екъса, Меккеде къалсын, - деди. 


Пейгъамберимиз эмджеси Аббаснынъ сёзлерине 
шуларны къошты: 


-Сизден истегим, Аллаһкъа ич бир шейни ортакъ 
къошмаманъыз ве Онъа ибадет этювинъиздир. Ай- 
рыджа, мени ве аркъадашларымны къорчаламанъыз- 
ны риджа этем, - деди ве Къурандан аетлер окъуды. 


Мединелилер севимли Пейгъамберимиз ве аркъадаш- 
ларыны озь къоранталары киби къорчалайджакъла- 
рына, эйиликке ынтыладжакъларына ве яманлыкъ 
япкъанларны тенбиелейджеклерине сёз бердилер. 
Акъабеде япылгъан бу корюшювден сонъ, Пейгъамбе- 
римиз мусульманларнынъ Мединеге иджрет этмеле- 
рини эмир этти. 


Намаз 


Акъыллы ве 
пишкинлик чагъына 
кельген къадын-эркек 
эр бир 
мусульманнынъ 
куньде беш вакъыт 
намаз къылмасы 
фарздыр. Джума 
куньлери джума 
намазыны къылмакъ 
да фарздыр. Рамазан 
ве Къурбан байрамы 
намазларыны 
къылмакъ исе, 
ваджиптир. 
Джиддий бир себеп 
олмадан намаз 
къылмамакъ - буюк 
гунахтыр. 


«(Ресулум!) Санъа 
вахий этильген 
Китапны окъу ве 
намазны къыл. 
Чюнки намаз 
хаясызлыкътан ве 
яманлыкътан 
къорчалар. Аллаһны 
анъмакъ, эльбетте 
(ибадетлернинъ) энъ 
буюгидир. Аллаћ 
япкъанларынъны 
биле.» 


(«Анкебут» суреси, 45-нджи ает) 








МЕДИНЕГЕ ИДЖРЕТ $ ПЕЙГЪАМБЕРИМНИ OTPEHEM < 49 


ДЕРТЮНДЖИ БОЛЮК 
МЕДИНЕГЕ ИДЖРЕТ 


КЪАЙТМАКЪ ИЧЮН КЕТЕМИЗ 


Ислямнынъ Меккенинъ тышына да яйылгъанындан 
мушриклер севгили Пейгъамберимизни ёкъ этмеге 
къарар бердилер. Эр къабиледен бир федаий къошу- 
лып, уджюм этеджеклер ки, оны ким ольдюргени 
билинмесин. Оларнынъ бу яман къарарларындан 
хабердар олгъан Пейгъамберимиз къаршылыкълы 
бир план тизди. 


Севимли Пейгъамберимиз ве джан досту азрети Эбу- 
бекир эр кес юкъуда экенде, Мединенинъ артындаки 
Севр дагъындаки магъарагъа кеттилер. Азрети Алини 
меккелилернинъ онъа теслим эткен эманетлерини 
саиплерине бермек ичюн къалдырдылар. О гедже аз- 
рети Али мушриклерни адаштырмакъ ичюн, Пей- 
гъамберимизнинъ тёшегинда ятты. Азрети Эбубекир- 
нинъ огълу Абдуллах магъарада булунгъан вакъытла- 
рында Меккеде нелер олып кечкенинден хабердар 


Пейгъамберимиз 
Азрети 
Эбубекирнен 
берабер Севр 
магъарасында 
гизленир экенлер, 
оларны 
къыдырмагъа 
кельген биргруппа 
тапмагъаранынъ 
агъызына 
якъынлаштылар. 
Эгилип ичери 
бакъса эдилер, 
оларны кореджек 
эдилер, амма Аллаһ 
оларны къорчалады. 


spam о cee 
“CE ~ 





Къур’анда иджрет 
бойле анълатыла: 
«Эгер сиз онъа 
(Ресулуллахкъа) 
ярдым этмесенъиз 
(бумуим дегиль) онъа 
Аллаһ ярдым 
эткендир. Аслында, 
кяфирлер оны эки 
адамдан бири 
оларакъ, (Эбу 
Бекирнен бирликте 
Меккеден) 
чыкъаргъан эдилер; 
Аслында, олар 
магъарада эдилер; о 
аркъадашына: 
«Кедерленме, чюнки 
Аллаһ бизнен 
берабердир», дей эди. 
Бунынъ узерине 
Аллаһ онъа (сукюнет 
теминлеген) 
ишанчыны эндирди, 
оны сиз корьмеген 
бир ордунен 
дестекледи ве кяфир 
олгъанларнынъ 
сёзюни алчалтты. 
Аллайнынъ сёзю исе, 
затен юджедир. 
Чюнки, Аллаһ 
устюндир, икмет 
саибидир» 


(«Т`вбе» суреси, 40-нджы ает) 

этеджек эди. Бу сырада чобанлыкъ япкъан Амир кђо- 
юнларыны отлатмакъ ичюн, Севр дагьынынь зтекле- 
рине кетиреджек, эм Пейгъамберимизге ве азрети 
Эбубекирге сют береджек, эм мушриклерни адаштыр- 
макъ ичюн Абдуллахнынъ излерини екђ этеджек эди. 
Урейкид огьлу Абдуллах да учюнджи куннинъ со- 
нъунда янына эки деве алып, Севр дагьынынъ этекле- 
рине келеджек ве ёлджулыкъ боюнджа оларгъа къы- 


лавузлыкь япаджакъ зди. 


Сабасына магъарагъа гизли кельген азрети Збубекир- 
нинъ огълу Абдуллах Меккеде олгъан вакъиаларны 
Пейгъамберимизге шойле анълатты: 


-Мушриклер сабалейин эвинъе киргенлеринде, тёше- 
гинъде азрети Алини корип, пек шаштылар. Азрети 
Алини чокъ къыйнадылар ве апске алдылар. Ондан ич 
бир шейни билип оламагъанларындан сонъ, бизни 
соргъугъа туттылар. Амма, беджерип оламайып кет- 
тилер. Айрыджа, сизинъ тиринъизни я да олюнъизни 
ким кетирсе, онъа юз деве бериледжегини этрафкъа 
илян эттилер. Буны эшиткенлер сизни араштырмакъ 
ичюн ёлгъа чыкътылар. 


Пейгъамберимизни эвинде тапалмагъанларындан, 
козьлери айлянгъан федаийлер эр тарафкъа дагъыл- 
дылар. Иште, олардан бир группа Пейгъамберимиз 
сакълангъан магъаранынъ агъызына къадар кельди. 
Эгилип ичери бакъсалар, севимли Пейгъамберимизни 
ве азрети Эбубекирни кореджек эдилер. Аллаһ оларны 
корюнмез ордуларынен къорчалады. Федаийлер олар- 
ны коралмадылар ве артларына къайттылар. 


Магъарада учюнджи кунь эдилер. Сабагъа якъын, къа- 
рарлаштыргъанлары киби, Урейкид огълу Абдуллах 

девелерини кетирди ве бераберликте Мединеге алып 
баргъан ёлгъа чыкътылар. 


Меккеден, догьуп-оськен, балалыгъы ве генчлиги кеч- 
кен бу шеэрден айырылмакъ севимли Пейгъамбери- 
миз ичюн пек агъыр эди. Аджджыларыны, къуван- 
чларны, умютлерини ве хаялларыны быракъып, шеэр- 
ни терк этмеге меджбур. Амма, башкъа тарафтан, 
Меккеде мусульманларгъа баскъы аля девам эте эди. 
Аллаһнынъ эмирлерини кереги киби ерине кетирип 
оламай эдилер. Меккеден айырылмакь пек агъыр олса 
да, Медине олар ичюн янъы бир умютнинъ къапусы 
эди. Ислямны даа да раат анълатаджакъ ве яшай- 
джакълар. Пейгъамберимиз девесининъ устюнде 
Меккеден айырылыр экен, булар акъкъында тюшюн- 
ди. Бир ань токъталып, артына айланып, даа бир кере 
Меккесине узун-узун бакъты: 


-Мекке, сен мен ичюн ер юзюнинъ энъ гузель шеэри- 
синъ. Эгер мени сенден айырмасалар эди, мен асла 
мындан кетмез эдим. Амма, бир кунь мен мытлакъа 
санъа текрар къайтаджагъым, - деди. 


Варакъанынъ айткъаны олды. Пейгъамберимиз элли 
учьяшында экенде, апа юртундан айырылмагъа медж- 
бур олды. 


ЭР КЕС ОНЫ БЕКЛЕЙ ЭДИ 


Севимли Пейгъамберимиз ве ёлдашы азрети Эбу 
Бекирнинъ Севр дагьындаки магъарадан чыкъкъанла- 
рына секиз кунь олгъан эди. Куньдюзнинъ къавуры- 
джы сыджагьында ял алып, геджелери ёлларына 
девам эттилер. Еруджы бу ёлджулыкътан сонъ Меди- 


Азрети Умер джесюр 
ве йигит инсан эди. 
Иджрет этмек ичюн 
гизли алда Меккеден 
кетмекни шанына 
сыгъдырамады. 
Къылычыны 
кьушанды, окъыны ве 
яйыны аларакъ, 
Кябеге догърулды. 
Анда 
булунгъанларгъа: 


-Мушриклер! 
Мединеге иджрет 
этем. Балаларыны 
оксюз, кьадынларыны 
тул, аналарыны козю 
яшлы къалдырмакъ 
ниети олгъанлар бар 
исе кельсин, 
урушмакъ ичюн 
къаршы дагънынъ 
артында беклерим, - 
деди. Пешинден бир 
адам биле джесарет 
этип баралмады. 


ہے Pec‏ گگھ ووو وود 

Пейгъамберимиз 
иджрет вакьтында 
Кьубанен Медине 
арасында булунгъан 
Рануна вадийсине 
кельгенде юзге 
якьын мусульмангъа 
хутбе окьуды ве 
ильк джума 
намазыны 
кьылдырды. Ал- 
азырда мындаки 
джамиге Джума 
джами дениле. 

неге учь километр узакълыкътаки Къуба коюне етип 
кельдилер. 


Мединели мусульманлар Пейгъамберимизнинъ Мек- 
кеден чыкъкъаны акъкъында хаберни алгъан эдилер. 
Эр кунь Мединенинъ тышындаки юксек бир ерге 
чыкъып, сабырсызлыкънен беклей эдилер. 


Куньлернинъ биринде уфукъта эки адамнынъ келеят- 
къаныны корьдилер. Кельгенлер Пейгъамберимизнен 
азрети Эбу Бекир эди. 


Мединенинъ бутюн мусульманлары Пейгъамбери- 
мизнинъ келювини буюк севинч ве джошкъунлыкъ- 
нен къаршыладылар. Балалар бир агъыздан: «Севим- 
ли Пейгъамберимиз, хош кельдинъиз!» деп къычы- 


рыштылар. Медине байрам мейданына чевирильди. 

Пейгьамберимиз Мединеге кельгенде, эр кес оны 
эвине алмакь ичюн ярышлашмакъта эди. «Севимли 
Пейгъамберимиз, бизге буюрынъыз!» дей эдилер. О, 
исе девесини сербест быракъып, девеси къайсы 
эвнинь огюнде токьтаса, шу эвде мусафир оладжагъ- 
ыны айтты. Бойлеликнен, кимсенинъ юреги агъыр- 
майджакъты. Деве юрди, юрди ве соньунда бош бир 
ерде токътап чёкти. Бу ерге энъ якъын Эбу Эйюп Энса- 
рининь эви эди. Эбу Эйюпнинъ севинчи сынъырсыз 
эди. Пейгьамберимизни ве азрети Эбу Бекирни эвин- 
де мусафир этмек онынъ ичюн энъ буюк бахт эди. 


Севимли Пейгъамберимиз бир муддет Эбу Эйюпнинь 
эвинде мусафир олды. 











Пейгъамберимиз Мединеге 
кельгенде къыз балалар оны 
шу тюркю иле 
къаршыладылар: 


АЙДОГЪДЫ 
УЗЕРИМИЗГЕ 

Ай догъды узеримизге 
Веда тепесинден. 
Шукюр керек эди бизге 
Аллайкъа даветинден. 


Сен кунешсинъ, сен айсынъ, 
Сен нур устюне нурсынъ. 
Сен Сурейя йылдызысынъ 
Эй, севимли, эй, Ресул! 


Эй, бизге ёллангъан эльчи 
Юдже бир давет иле кельдинъ. 
Сен бу шеэрге шереф бердинъ 
Эй, севимли, эй, Ресул! 

aang ee 

Иджрет вакътында 
севимли Пейгъамберимизни 
Мединеде эвинде мусафир 
эткен Эбу Эйюпнинь кьабри 
Истанбулда Эйюп Султан 
джамисининъ янындадыр. 
Истанбулны ишгъаль 
этмеге кельгенде, мында 
шеит олгъан. 

БЕШИНДЖИ БОЛЮК 
МЕДИНЕ: 


БИР МЕДЕНИЕТ ШЕЭРИ 


БИР МЕДЕНИЕТ КЪУРУЛА 


Мединенинъ эски ады Ясриб эди. Севимли Пейгъам- 
беримиз иджрет этмеден эвель мында чуфут ве арап 
къабилелери яшай эдилер. Халкь арасында чешит 
тюрлю инанчлар бар эди. Къабилелер арасында бир- 
лик ёкъ эди. Араларында чешит себеплерден келип 
чыкъкъан душманлыкъ девам эте эди. 


Джами 


Севимли Пейгъамберимиз Мединеде ильк иш оларакъ 
джами яптырды. 


Джами мусульманларнынъ аятында ялынъыз ибадет 
этильген бирер дегиль эди. Айны заманда мусульман- 
ларнынъ субет эткен, кимсесиз ве ёкъсуллар сыгъын- 
гъан бир мубарек ер эди. Джами айны заманда, бир 
тербие муэссисеси де эди. Мусульманлар куньделик 
омюрлеринде расткельген меселелерни мында муза- 
кере эте ве бир къараргъа келе эдилер. 


Пейгъамберимиз 
Мединеге кельгенде, 
девеси чёккен 
бошлукъта бир джами 
къурулды. 
Яптырылгъан бу 
джамининъ ады 
Пейгъамбер 
джамисидир 
(Месджид-и Небевий). 


к т т 


Эзан 


Аллаһу экбер (4 кере) 
Эшхеду эн ля иляхе 
илляллаасх (2 кере) 
Эшхеду энне 
Мухаммеден Ресулуллах 
(2 кере) 

Хаййя лес-саляах 

(2 кере) 

Хаййя ле'ль-феляах 
(2 кере) 

Аллаћу экбер (2 кере) 
Ля иляхе илляллах 


(1 кере) 


Ккъырымтатарджа 
манасы: 


Аллай энь буюктир 


Шаатлыкъ этем ки, 
Аллайтан гъайры 
башкъа илях екьтыр. 


Шаатлыкъ этем ки, 
Мухаммед онынъ къулы 
ве эльчисидир. 


Айды намазгъа. 


Айды къуртулышкъа ве 
бахыткъа. 


Аллай энь буюктир. 


Аллаһтан башкта илях 
ёкътыр. 


— ааа 


56 < ПЕЙГЪАМБЕРИМНИ ОГРЕНЕМ $ МЕДИНЕ: БИР МЕДЕНИЕТ ШЕЭРИ 


Эзан 


Мусульманларнынъ сайысы кунь-куньден арта, 
джами толуп таша ве артыкъ итияджны къанаатлен- 
дирмей эди. Намаз вакъытларыны бильдирмек ве 
мусульманларны ибадетке чагъырмакъ ичюн, ортакъ 
бир ишаретке итиядж бар эди. Христианлар ибадет 
вакъытларында чанъ чаларакъ, еудийлер исе бору 
уфлеерек хабер эте эдилер. Бу себептен, чанъ ве бору 
энди келишмей эди. Атеш якъылмасы я да байракь 
асылмасы да уйгьун корюльмеди. 


Зейднинъ огьлу Абдуллах ве сахабеден базы кимсе- 
лернинъ корьген тюшлери чыкъты. Тюшюнде Абдул- 
лахкъа эзаннынъ сёзлери огретильген эди. Эр кес корь- 
ген тюшюни Пейгъамберге сёйледи. О, да буларны 
догьрулады. Айны сёзлер Пейгъамберимизге де вахий 
ёлунен огретильген эди. Бунынъ узерине, Пейгъамбе- 
римиз эзаннынъ азрети Билялгъа огретильмесини ве 
эзанны о окъумасыны истеди. Чюнки, азрети Билял 
окъуй ве гузель сесинен мусульманларны ибадетке 
чагъыра эди. 


Ерлешюв ери 


Севимли Пейгъамберимиз иджрет эткенлер ичюн 
Мединеде янъы бир ерлешюв планыны азырлады. 
Мединели мусульманлар эллериндеки арткъач 
топракъларыны иджрет эткен мусульманларгъа ба- 
гьышладылар. Пейгъамберимиз иджрет эткенлерни 
шу топракъларда ерлештирди. 


Къардашлыкъ 


Севимли Пейгъамберимиз бутюн мусульманларнынъ 
бирлешмек кереклигини биле эди. Чюнки, къыйын- 
лыкъларны тек бу шекильде енъе биле эдилер. Мекке- 

ден иджрет эткен мусульманларгъа муаджир, Меди- 
неде оларны къаршылагъан ве ярдым эткенлерге 
энсарлар ады берильди. Муаджирлер Мединеде гъур- 
бетликте эдилер. Бутюн шейлерини Меккеде къал- 
дырдылар. Базылары омюр аркъадашларыны ве бала- 
ларыны, базылары мал-мульклерини анда быракъып 
кельдилер. Пейгъамберимиз энсарларнен муаджир- 
лерни къардашлар, деп илян этти. Эр кес озюне бир 
къардаш сайлады. Къардашлар белли олгъан сонъ 
муаджирлер сыкъынтыдан къуртулдылар. Энсарлар 
исе, къыйын алгъа къалгъанларгъа ярдым этюв, къол- 
тутув бахтыны яшадылар. 


Бойлеликнен, Пейгъамберимиз мусульманларнынъ 
бирдем, бирликли олмаларыны ве эм ички, эм тышкъы 
душманларгъа къаршы кучьлю бир топлум олмалары- 
ны теминледи. 


Бирликте яшав 


Меккели мушриклер Мединеге уджюм этмеге фурсат 
беклей эдилер. Мусульманлар озь араларында бирлик 
ве бераберлик къургъанларындан сонъ тышкъа да 
къаршы бирлик тизмек итияджыны сездилер. 


Мединенинъ эалиси он бинъ адамдан ибарет эди. 
Эалисининъ бир къысмы еудий олып, олар буюк бир 
къувет эдилер. Олардан гъайры Мединеде мусульман 
олмагъан араплар да бар эдилер. Пейгъамберимиз 
бутюн топлумларнен корюшип, Мединеде эр кес 
барышыкълы, бирлик олып яшамаларыны темин этти. 
Къаршылыкълы корюшювлерден сонъ, араларында 
бир узлашув имзаладылар. 


Бу узлашувгъа коре, мусульманлар ве еудийлер бир 
укъукъ саиби оладжакъ, эгер еудийлерге зарар тийсе, 
оларгъа эм мусульманлар ярдым этеджек, эм еудий- 


Ораза иджреттен 
бир бучукъ йылдан 
сонъ 
мусульманларгъа шу 
аетте фарз 
къылынды: «Эй, 
иман эткенлер! 
Аллайкъа къаршы 
келювден 
сакъынманъыз 
ичюн, ораза сизден 
эвелькилерге фарз 
этильгени киби, 
сизге де фарз 
этильди.» 


(«Бакъара» суреси, 183-нджи ает) 


AI 


Хадис 


Пейгъамберимизнинъ 
сезлерине хадис 
дениле. Хадислер 
мусулъманлар ичюн 
Къурандан сонъ 
кельген менбаадыр. 


Хадислерден сечмелер 


(Риязус Салихин, 
Диянет ишлери 
идаресининъ 
неширлери) 

*Ислям беш темель 
узерине 
къурулгъандыр: 


Аллаһтан башкъа 
танъры олмагъанына 
ве Мухаммед Онынъ 
къулы ве эльчиси 
олгъанына шаатлыкъ 
этмек, намаз 
къылмакъ, зекят 
бермек, Рамазан 
оразасыны тутмакъ 
ве кучю еткенлер 
ичюн, Кябени зиярет 
этмек. 


*Инсанларнынъ энъ 
хайырлысы - 
инсанларгъа файдалы 
олгъаныдыр. 


*Ләкеннет 
аналарнынъ аякълары 
астындадыр. 


*Темизлик 
имандандыр. 


*Кучюклерини 
севмеген, буюклерини 
саймагъан- бизден 
дегиль. 

лер. Айны мунасебет мусульманларгьа да япыла- 
джакъ. Мезкюр узлашув боюнджа тыштан япылгъан 
уджюмге де бирликте къалкъмакъ келишильди. 


Севимли Пейгъамберимиз бу узлашув иле олгъан 
анълашылмазлыкъларда аким этип сайланды. Кене 
шу узлашмагъа коре, эр кес озь динини раат-раат 
кутеджек эди. 


Узлашув Мединедеки ички къапа-къаршылыкъларгъа 
екюн чекти. Бу анълашмадан Пейгъамберимиз ве 
мусульманлар кяр екъазандылар. 

Эркес мектепли олды 


Пейгьамбер Месджиди япылгъанда, экен севимли 
Пейгъамберимизнинъ истегинен, янына ятагьы ол- 
гьан бир болюк де кьошулды. Бу болюкке Суффе 
денильди. Мында окьув башланды ве Пейгъамбери- 
миз оджалыкъ япты. Мусульманлар ондан Кљур ан 
окъумагъа огрене, чешит мевзуларда кьонуша эдилер. 
Олар эм окъуй, эм де башкъаларгъа огретмек ичюн 
азырлана эдилер. 


Рамазан 


Рамазан айы мусульманлар ичюн ибадет айыдыр. Бу 
айны ораза тутаракъ кечирмек, Юдже Аллаһнынъ 


эмридир. 


Ораза иджреттен бир бучукъ йылдан сонъ мусульман- 
ларгъа шу ает иле фарз этильди: «Эй, иман эткенлер. 
Сизден эвелькилерге ораза фарз этильгени киби, 
Аллаһкъа къаршы кельмектен сакъынманъыз ичюн, 
сизге де фарз этильди» («Бакъара» суреси, 183-нджи ает). 


Пейгъамберимиз бу айгъа буюк эмиет бере эди. Кунь- 
дюзлери ораза тута, геджелери чокъусы ибадет эте 
эди. Кимсесизлерге ярдым эте, ёкъсулларны кийинди- 
ре ве оларны ифтар софрасына давет эте эди. 


Къур ан бу айда Къадыр геджесинде йиберильди. 
Мусульманлар бу айны ибадет этип, теравих намазла- 
ры къылып, дуа этип, Къур'ан окъуп ве бири-бириле- 
рине ярдымлашип кечирелер. 


Зенгин мусульманлар малларындан ве ахчаларындан 
белли бир микъдарыны уфкъарелерге зекят оларакъ 
бере. Зекят Ислямнынъ беш темель эсасындан бири- 
дир ве иджреттен эки йылдан сонъ фарз этильди. 
Къур анда бу чокъусы намазнен бирликте ep ала: 


“Мусульман 
мусульманнынь 
къардашыдыр. Онъа 
яманлыкъ япмаз, оны 
душмангъа сатмаз. 
Ким мусульман 
къардашынынъ бир 
ишине ярдымджы 
олса, Аллай да онынъ 
ишлерине ярдымджы 
олур. Ким 
мусульманны бир 
сыкъынтыдан 
кьуртарса, Аллай да 
оны къыямет куню 
сыкъынтыларнынъ 
биринден къуртарыр. 
Ким бир 
мусульманнынь 
эксиклигини 
къапатса, Аллаһ да 
къыямет куню онынь 
эксикликлерини 
къапатыр. 


*Энъ хайырлынъыз — 
ахлякъы яхшы 
олгъанынъыздыр. 


*Догърулыкътан 
айырылманъыз, 
чюнки догърулыкъ 
эйиликке, эйилик де 
дженнетке алып 
барыр. Яландан 
къачынынъыз, чюнки 
ялан яманлыкъкъа, 
яманлыкъ да 
джеэннемге алып 
барыр. 

*Къомшусы ач 
олгъанда, токъ 
яткъанлар бизден 
дегиль. 


Фос‏ وچ ود ود 


«Аллаһым! Бизге 
дюнья ве ахиретте 
яхшилыкълар бер, 
джеэннем 
атешинден 
кьорчала.» 


(«Бакъара» суреси, 201-нджи ает) 


وک وک وو ود 


«Раббим! Мени, 
анамны, бабамны ве 
бутюн 
ишангъанларны 
багъышла!» 


(«Бакъара» суреси 41-нджи ает) 


Dee 

«Намазны там къылынъ, зекятны акъкъынен бе- 
ринъ...» («Бакъара» суреси, 43-нджи ает). 


ДУШМАНЛЫКЪ ДЕВАМ ЭТЕ 


Мусульманлар Меккеге кельген йыллары сабыр йыл- 
лары олды. Мушриклерден эп баскъы корьген, олар- 
нынъ эзиетлерине къатланмагъа меджбур олгъан эди- 
лер. Севгили Пейгьамберимиз мусульманлардан са- 
быр этмелерни истеген, дженкте къаршылыкъ кось- 
термекни ясакь эткен. Мушриклер исе, Меккени му- 
сульманлар ичюн тар этип, оларны даянылмайджакъ 
къыйын сыкъынтыларгъа кьойдылар. 


Олмаса, Мединеде мусульманлар озь араларында 
ишанч ве барышыкълыкъ ичинде яшай, кьомшулары- 
нен де муаббетнен кечине эдилер. Пейгьамберимиз 
Ислямны гузелликнен анълата, ич бир шекильде ийле 
везорлукь кьулланмай, дженклешмекни хош корьмей 
эди. Инсанларны бильгили олмагъа ве Къуранны окъу- 
Marba чагьыра эди. Инсанларнынъ озьлери къабул 

эткен къарарларына коре инанчны сечкенлерини 
Истей зди. 


Меккели мушриклер исе, бойле алны ичлерине сыгь- 
дырамай ве гизли-гизли мусульманларгьа дженк 
ачмакь ичюн, азырлыкъ коре эдилер. Пейгьамберимиз 
бу телюкенинъ огюни алмакъ ичюн, меккелилернинъ 
тиджарет ёлларыны эльге кечирмеге истеди. Керван- 
лар силя таший ве Пейгъамберимиз булардан оларгъа 
къаршы къулланыладжагъыны биле эди 


Къайтув нокътасы: Бедир 


Меккелилернен дженклешмек ихтималы юксек эди. 
Севгили Пейгъамберимиз бу себептен къасевет чек- 
мекте эди. Этрафлыджа азырланып, ёлгъа чыкъкъан 
Пейгъамберимиз учь юз беш аркъадашынен бирликте, 
Бедир денильген ерге кельди. Мушриклер де бинъ 
адамлыкъ бир орду азырлап, ёлгъа чыкъкъан эдилер. 


Бу сырада, Пейгъамберимизнинъ янына Хузейфе 
якъынлашты. Ордугъа къошулмакъ ичюн бабасынен 
берабер ёлгъа чыкъкъанларыны, мушриклер Tapa- 
фындан якъалангъанларыны ве Ислям ордусына къо- 
шулмайджакъларыны ишандыргъан сонъ, азат этиль- 
генлерини сёйледи. 


Пейгъамберимизнинъ аскерлерге итияджы буюк олса 
да, бунъа бакъмадан, берген сёзлеринде турып, Меди- 
неге кери къайтмаларыны айтты. 


Пейгъамберимиз узакътан мушриклернинъ кучьлю 
ордусы келеяткъаныны корип: «Аллаһым, иште Къу- 
рейш! Олар кибир ве гъурур иле келелер, санъа къар- 
ши чыкъалар, сенинъ Пейгъамберинъе яланджы дей- 
лер. Аллаһым, бизге ярдым эт! Эгер шу бир авуч му- 


«Хатырланъ ки, сиз 
Раббинъизден ярдым 
истей эдинъиз. О, да 
арды-сыра кельген 
бинъ мелекнен сизге 
ярдым этеджегим, 
дие дуанъызны 
къабул этти.» 


(«Энфал» суреси, 9-нджы ает) 


DE Dee 


Бедирде къолгъа 
алынгъан эсирлер 
ичюн 
Пейгъамберимизнинъ 
бир тюшюнджеси 
бар эди. «Окъумагъа, 
язмагъа бильгенлер 
мусульман 
балаларына окъув- 
язувны огретселер, 
азат этиледжеклер», 
деди. Бойлеликнен, эм 
эсирлер озь 
сербестликлерине 
къавушаджакълар, эм 
балалар окъув-язувны 
огренеджеклер. 


وک و ووو وود 


Бедирде гъалебе 
къазангъан 
мусульманларнынъ 
сеси бутюн 
Арабистангъа 
эшитильди. Артыкъ 
Ислямнынъ яйылув 
вакъты 
башланмакъта эди. 


аа 

сульманнынъ ёкъ олмасына разы олсанъ, сонъ Санъа 
ибадет этеджек кимсе къалмаз», деп дуа этти. 


Пейгъамберимиз Бедирде Ислям ордусыны дженк 
мейданына чыкъарды. Булунгъан ерлери къумлыкъ 
эди. Бунынъ узерине сахабеден Хубаб Пейгъамбери- 
мизден: 


-Бу ерни Аллаһтан кельген бир эмирге бойсуныпмы я 
да озь къарарынъызнен бельгилединъизми? — деп 
сорай. Пейгъамберимиз озюнинъ къарары олгъаныны 
айткъанда, Хубаб: 


-Дженклешмек ичюн буер келишмей. Изин бер, Бедир 
къуюсынынъ янына ерлешейик. Этрафындаки баш- 
къа къуюларны къапатайыкъ, - деди. Онынъ теклифи 
къабул этильди ве орду тезден къуюлар олгъан ерге 
авушты. 


Бу вакъытта Пейгъамберимиз энсар ве муаджирлерни 
топлап, оларнынъ дженк хусусында не тюшюнгенле- 
рини бильмек истеди. Озьара къонушмалардан сонъ, 
эр кес Пейгъамберимизге къолтуткъаныны ифаде 
этти. 


Севгили Пейгъамберимиз къавий азырлыкъ корьгени- 
не бакъмадан, кене де дженк олгъаныны истемей эди. 
Душман тарафына азрети Умерни ёллады ве дженктен 
вазгечмелерини теклиф этти. Мушриклер мусульман- 
ларны кучьсюз беллеп, оларны ёкъ этмек ичюн буны 
энъ онъайтлы бир фурсат, дие тюшюндилер. Шу 
себептен, дженклешмектен асла вазгечмейджеклери- 
ни айттылар. 


Дженк башлады ве дёрт-беш сааттен сонъ битти. 
Мушриклернинъ ордусы бозулды, Эбу Джехильнинъ 
етмиш адам эляк олды. Мусульманлардан исе он дёрт 
адамы шеит олды. Юдже Аллаһ Пейгъамберимизнинъ 
дуасыны къабул этип, ярдымыны ёллады. 

Аджджы теджрибе: Ухуд 


Арадан бир йыл кечти. Меккели мушриклернинь Ме- 
динеге уджюм этеджеклери акькьында хабер кельди. 
Мусульманлар бу хаберни лафетмек ичюн топланды- 
лар. Топлашувда Пейгьамберимизнинь эмджеси азре- 
ти Амзасезалды ведженк Мединениньтышында олма- 
сыны истеди. Кимерси яшлар азрети Амзагъа кьолтут- 
тылар. Пейгьамберимиз исе, мудафаа дженки япылу- 
вынынъ тарафдары олгъаныны бильдирди. Чокълукъ 
мейдан дженки тарафдары олгъаныны корьген Пей- 
гъамбер буны къабул этти. Душманны Мединенинъ 
тышында къаршыламакъ къарарына кельдилер. 


Бу арада меккелилернинъ яхшы силялангъан учь бинъ 
аскери Мединеге баягъы якъынлашкъаны хабер 
этильди. Олар Бедирде гъаубеткенлери ичюн интикъ- 
ам алмагъа келе эдилер. 


Севимли Пейгъамберимиз ве аркъадашлары джума 
намазыны къылгъандан сонъ ёлгъа чыкътылар. Экин- 
джи куню саба намазында Ухуд дагъы булунгъан ерге 
кельдилер. Мусульманлар бинъ адам эди, амма ёлда 
учь юз адам вазгечип, ордудан айырылды. Булар корю- 
ништен мусульман олсалар да, акъикъатта исе, ина- 
нмагъан мунафыкълар эдилер. Макъсатлары мусуль- 
манларны къоркъу ве умютсизликке огъратмакъ эди. 


625 сенеси эди. Ухуд денильген ве Мединеге якъын 
бир ерде эки орду къаршы-къаршыгъа кельди. Муш- 
риклернинъ Мединеге бу къадар якъынлашкъанлары- 
нынъ себеби, мусульманларны енъген сонъ, шеэрни 
басып алмакъ эди. Пейгъамберимиз исе, бутюн чаре- 
тедбирлерни корьген, энъ уфакъ-тюфек тарафларыны 
да тюшюнген эди. Энъ яхшы элли окъчыны сайлап, 
сол тарафтаки стратегик бир тепеликке ерлештирди. 
Джубейир огълу Абдуллахны оларгъа ёлбашчы этип 
къойды. Оларгъа шойле деди: 


Ухуд дженки 
вакътында мушрик 
ордусынынъ 
команданы Эбу 
Суфьян дженк 
башламадан эвель, 
энсарларгъа шу 
теклифте булунгъан 
эди: «Мединелилер! 
Бизим сизнен ишимиз 
ёкъ, Мухаммеднен 
арамыздан 
чекилинъиз». 
Энсарлар бу 
теклифни 
шиддетнен ред 
эттилер. 


Die 


Пейгъамберимизнин 
b Ухуд дженкинде 
яралангъаныны 
корип, ондан 
мушриклерни 
къаргъагъаныны 
истедилер. 
Пейгъамберимиз: 
«Мен къаргъамакъ 
ичюн ёлланылмадым. 
Мен инсанларны 
догъру ёлгъа давет 
этмек ичюн рахмет 
эльчиси олуп 
ёлланылдым», деди. 
Аллаһым, оларгъа 
догъру ёлны косьтер, 
олар акъикъатны 
бильмейлер, деп дуа 
этти. 


mie 


64 $ ПЕЙГЬАМБЕРИМНИ ОГРЕНЕМ <“ МЕДИНЕ: БИР МЕДЕНИЕТ ШЕЭРИ 


-Окъларынъызнен бизни мушриклернинъ къуршун- 
ларындан къорчаланъыз. Оларнынъ артымыздан ай- 
ланып бизге уджюм этмелерине изин берменъиз. Къа- 
зансакъ та, гьайп этсек те, ич бир вакъытта еринъиз- 
ден къыбырдаманъыз. Ольдюрильгенимизни биле 
корьсенъиз, ярдымгъа кельменъиз. 


Дженк башланды ве бир къач саат ичинде мушриклер 
енъильдилер. Амма бираздан сонъ дженкнинъ шекли 
денъишти. Мусульманлар эки мушрик группасынынъ 
арасында къалдылар. Чюнки, Пейгьамберимизнинь 
дагьда ерлештирген окъчыларнынъ чокъусы, насыл 
олса да, дженкте гьалип чыкътыкъ, деп ерлерини терк 
эткен эдилер. 


Пейгъамберимизнинъ сёзюни тутмамакънынъ акъи- 
бети пек агъыр олды. Азрети Амза да ичлеринде олуп 
аит етмишке якъын мусульман шеит олды. Севгили 
Пейгъамберимизнинъ дудагьы ярылды Be тиши 
сынды. Мусульманлар тек Ухуд дагьына сакъланып 
къуртулуп олгъанлар. Мушриклер исе, Мединеге кир- 
меден, Бедирнинъ интикъамыны алдыкь, деп кери 
чекильдилер ве Меккеге къайттылар. 


Мусульманлар сыгъынгъан ерлеринден дженк мейда- 
нынатюшкенлеринде, шеит олгъан бутюн мусульман- 
ларгьа искендже япылгһаныны, джесетлерининъ пар- 
чалангьаныны корьдилер. Дженазелерини дженк мей- 
данында къылып, мында дефн эткен сонъ гъам-къасе- 
вет ичинде Мединеге къайттылар. 


Пейгъамберимизнинъ тенбиесине дикъкъат этмеген 
бу окъчыларнынъ себебинден мусульманлар къаза- 
нылгъан бир заферни эллеринден къачырдылар. 
Мусульманлар бу дженкте къомандангъа итаат этме- 
мекнинъ аджджы дерсини алдылар. 

Эр бир ёл сынап бакъыла: суикъастлар 


Медине сокъакълары Ухуднынъ аджджысынен толды. 
Мусульманлар Ухудда агьыр яраландылар, бир се- 
винчлери шу эди ки, Пейгъамберлери янларында. 
Артыкъ онынъ сёзюни динълемекнинъ эмиетини 
анъладылар. Бир тарафтан аят девам этмекте эди. 


Бу вакъытта Мединеге бириси кельди ве Пейгъамбе- 
римизден озь къабилесине Ислямны анълатмакъ ичюн 
оджалар ёлланылмасыны истеди. Пейгъамберимиз де 
ондан ёлланыладжакъ аркъадашларынынъ къорчала- 
наджагъына сёз берильмесини талап этти. Адам сёз 
берген сонъ Пейгъамберимиз Суффе мектебинден 
къавий азырлангъан етмиш генч аркъадашыны ёлла- 
ДЫ. 


Бу етмиш адам Бири Мауне денильген ерде тузакъкъа 
тюшюрильди. Мусульманлар озьлерини къорчала- 
макъ чаресини биле тапалмадан, шеит олдылар. 


жж 


Реджи денильген ерде де мусульманларгъа суикъаст 
тешкилятландырылды ве мында секиз мусульман 
шеит алды. Хубейб ве Зейд эсир алындылар. Эсирге 
алгьанлар оларны меккели мушриклерге саттылар. 
Мушриклер Хубейбни шеит эттилер. Зейдден исе, 
шеит зтмеден эвель: 


-Шимди Мухаммед сенинъ еринъде олмасыны истер 
эдинъми? — деп сорадылар. О, да: 


-Емин этерим ки, онынъ мында олмасына дегиль де, 
онынъ аягъына бир тикен киргенине биле даяналмам, 
- ДЕДИ. Бу садыкълыкъны корьген мушриклер: 


Эндек къазылувы 


Джабир бойле 
тариф эте: 


-Эндек 
къазаяткъанымызд 
а къатты бир ерге 
расткельдик. Бу 
акъта 
Пейгъамберимизге 
хабер бердик. 
Пейгъамберимиз 
балтаны элине 
алып, эндекнинъ 
ичине энди. 
Пейгъамберимиз де 
бизлер киби учь 
куньден берли бир 
шей ашамагъан эди. 
Лякин, балтаны 
къаягъа ойле бир 
кучьнен яндырды 
ки, серт къая къум 
киби дагъылды. 


Ds ra. ee‏ ووو ود 
Ж << 25» =‏ 


66 $ ПЕЙГЬАМБЕРИМНИ ОГРЕНЕМ <“ МЕДИНЕ: БИР МЕДЕНИЕТ ШЕЭРИ 


-Аркъадашлары Мухаммедни не къадар чокъ севелер. 
Биз бойле севги корьмедик, - деп сукъландылар. 


Агъыр сынав: Эндек 


Ухуд дженкинден сонъ эки йыл кечти. Меккели муш- 
риклер кене раат отурмай эдилер. Меккеден он бинъ 
кишилик бир орду иле ёлгъа чыкъкъанлары акъкъын- 
да хабер кельди. Пейгъамберимиз тезден аркъадашла- 
рыны месджитке топлады. Дженк боюнджа нелер 
япыладжагъы музакере этильди. Догъма иранлы Сел- 
ман: 


-Иранда бир телюке огюнден шеэрнинъ этрафында 
эндеклер къаза эдик. Мында да ойле япайыкъ, - деп 
теклиф этти. Бу фикирни чокълукъ макъулледи. 


Мединенинъ этрафына эндеклер къазыладжакъ. Тез- 
ден ишке киришильди. Эндеклерни къыскъа вакъыт 
ичинде къазып битирмек керек эди. Эр кунь кунеш 
догъмадан ёлгъа чыкьыла, акъшамгъадже токътавсыз 
чалышыла эди. Севимли Пейгъамберимиз де аркъа- 
дашларынен берабер эндек къаза ве оларгъа маневий 
къолтута эди. 


Къазылгъан эндеклер душман атлыларыны уджюмден 
джайдыраджакъ бир кенъликте эдилер. Теренлиги 
исе, бир ат ичине тюшип чыкъалмайджакъ къадар эди. 
Эм де, мусульман бирликлери тарафындан гедже- 
куньдюз незарет алтында тутула эдилер. 


Пейгъамберимиз учь бинъ кишини шеэрнинъ чешит 
ерлерине ерлештирди. Ордуны дженк тертибине 
къойды. Бу арада мушриклер де келип чыкътылар. 
Мединедеки еудийлер ве мусульман олмагъан арап- 
ларны да янына алдылар. Мушриклер эндеклерни 
корьгенлеринен, не япаджакъларыны бильмейип 

шашып-шашмаладылар. Чюнки, шимдиге къадар 
бойле бир шейге расткельмеген эдилер. 


Мушриклернинъ уджюми иле дженк башланды. Му- 
сульманлар бар кучьлеринен юртларыны къорчалай, 
душманларына кечмеге бермей эдилер. Сонъунда 
мушриклер Ислям ордусынынъ кучьлю мудафаасыны 
бозмайджакъларыны анълап, ич бир шейни эльде 
эталмадан, кери чекильмемеге меджбур олдылар. 
Дженк битти, мушрик ордусы Меккеге къайтмагъа 
меджбур олды. Мусульманлар янъы бир гъалебе къа- 
зандылар. 


Эндек дженки 
Къу’ранда бойле 
анълатылмакъта: «Эй, 
иман эткенлер! 
Душман ордулары 
къаршынъызгъа 
кельгенде, Аллайнынъ 
сизге берген 
ниметлерини 
хатырланъыз. Иште, о 
вакъыт 
душманларынъызнынъ 
устюне бир къасыргъа 
ве корюнмеген ордулар 
ёллагъан эдик. Аллаһ 
япкъан эр шейинъизни 
корьмекте. Олар 
юкъарыдан ве 
ашагъыдан узеринъизге 
кельгенлеринде ве 
козьлеринъизнинъ 
ышыгъы сёнип, 
юреклеринъиз 
къоркъкъанда ве Аллаһ 
акъкъында шубели 
тюшюнджелер бирер- 
бирер акъылынъызгъа 
кельгенде, иште о 
вакъыт ве о дакъкъада 
ишангъанлар сыналды 
ве кучлю бир суретте 
сарсылдылар.» 


(«Ахзаб» суреси, 9,10,11-нджи 


аетлер) 

АЛТЫНДЖЫ БОЛЮК 
ЭВГЕ КЪАЙТУВ 


ХУДЕЙБИЕ АНТЛАШМАСЫ 


О куню севимли Пейгъамберимизнинъ къуванчы 
буюк эди. by севинчининъ себебини аркъадашларына 
анълатты: «Ярын Меккени ве Кябени зиярет этеджек- 
миз», деди. Муаджирлер ичюн бу хабернинъ эмиети 
буюк эди. Чюнки, Меккеден айырылгһанларына алты 
йыл олгъан ве узун муддет Мекке асретинен яшай эди- 
лер. Меккенинъ сокъакъларында юреджеклер, бала- 
лыкълары ве яшлыкъларнынъ кечкен ерлерге къаву- 
шаджакълар. 


Пейгъамберимиз бинъ беш юз аркъадашынен бирлик- 
те Кябени зиярет этмек ичюн ёлгъа чыкъты. Елда ана- 
сынынъ къабрини зиярет этти. 


Мекке якъынларындаки Худейбиеге къадар кельди- 
лер. Чадырларыны къурдылар. Пейгъамберимиз мек- 
келилерге эльчи оларакъ, азрети Османны ёллады. 
Дженклешмек ичюн кельмегенлерини, эгер изин бер- 
селер, Кябени зиярет этип къайтаджакъларыны биль- 
дирмесини истеди. Азрети Осман корюшювге кетти, 
лякин къайтувы кечикти. Этрафкъа ольдюрильгени 
акъкъында хабер даркъады. 


«Ант олсун ки, 
Худейбиеде терекнинъ 
тюбюнде санъа сёз 
бергенлеринде Аллаһ 
ишангъанлардан 
хошнут олды. Иште, 
Аллаһ юреклериндеки 
догърулыкъны бильгени 
ичюн, оларгъа умют ве 
ишанч берип, эм 
озьлерини якъын бир 
зафер иле эм де андан 
аладжакълары бир чокъ 
гъаниметлернен 
мукяфатлады. Аллай 
мытлакъа гъалиптир, 
укюм ве икмет 
саибидир.» 


(«Фетих» суреси, 18,19-нджы 

Дженк ичюн кельмеген эдилер, амма гьалиба дженк 
оладжакъ. Пейгъамберимиз аркъадашларыны топла- 
ды. Аркъадашлары Пейгъамберимизге ольгендже 
садыкъ олып, дженклешеджеклерине сӛз бердилер. 


Бир вакьыттан сонъ азрети Османнынъ сагь олгьаны 
белли олды. Артындан азрети Осман меккели муш- 
риклернинь векиллериннен берабер кельди. 


Меккели векиллер мусульманларнынъ Меккеге кир- 
мелерине мусааду бермейджеклерини айттылар ве 
антлашма тизмек къарарларыны бильдирдилер. Ко- 
рюшювлерден сонђ, Пейгьамберимиз антлашма япув 
теклифини къабул этти Be тарафлар антлашманы имза- 
ладылар. Мусульманлар пек мугъайдылар. Меккеге 
таба куньлернен ёруджы бир ёлджулыкътан сонъ, Oy 
къадар якьынлашып, киралмадылар. 


Антлашмагъа коре, мусульманлар бу йыл Меккеге 
кирип оламайджакълар, анджакь бир йылдан сонъ, 
Кябени зиярет этип оладжакълар. Мусульманларны 
ынджыткъан шей анълашманътнъ: «Кьурейштен бири 
мусульман олып, Мединеге келгендже, кьабул этиль- 
мейджек, бунъа къаршылыкъ Меккеге келген ич бир 
мусульман да кери берильмейджек» маддеси эди. Бу 
мадде мусульманларны зорлукъкъа къалдырды. Орта- 
лыкъта олюм сукюнети укюм сюрьди. 


Бу вакъытта бойну ве аякълары зынджырлангъан бир 
адам янларына якъынлашты. Къан терге баткъан. Бу 
Эбу Джендель эди. Мусульман олгъаны ичюн бабасы 
оны якъалагъан ве зынджырлагъан. O исе, бир ёлуны 
тапып къачкъан. Сухейль огьлуны алмагъа кельди. 
Онъа якьынлашып, бойнундаки зынджырдан тутып, 
шиддетли шамар яндырды. Сонъ Пейгъамберге чеви- 
рилип: 


-Огълум кельмеден огюнде, антлашма имзалангъан эди, 
деди. Пейгъамберимиз сессиз тасдикълады. Сухейль: 

-O алда, оны манъа кери къайтар, - деди. Шу вакъытта 
Эбу Джендель: 


-Мусульманлар! Сиз манъа искендже япсынлар, мени 
динимиден къайтарсынлар, деп мушриклерге вере- 
синъиз, деп сызлады. Пейгъамберимиз Эбу Джендел- 
нинь бабасыны кенаргъа чекип, огьлуны сербест 
быракьмасыны истеди. Амма, баба разы олмады. Бу 
себептен Пейгьамберимиз Эбу Дженделге: 


-Эбу Джендель, сабыр эт! Аллаһ мытлакъа санъа ве 
сенинъ янынъда олгъанларгъа бир къуртулыш ёлуны 
косьтереджек. Биз бу инсанлар иле антлашма имзала- 
дыкъ ве оларгъа сёз бердик. Олар да бизге сёз берди- 
лер. Шимди сёзюмизден къайталмамыз, берген сёзде 
турмамакъ бизге келишмез, - деди. Бойлеликнен, Эбу 
Джендель кери къайтарылды. 


Буларнынь бутюни мусульманларгьа терен тесир 
этти. Меккеге киралмадылар, ялынъыз шу япылгъан 
антлашманен мушриклер оларны ресмий суретте 
таныдылар. 


МАКЪСАТ - ИСЛЯМНЫ БУТЮН ДЮНЬЯГЪА 
ЯЙМАКЪ 


Корюништен мусульманларгъа къаршы олгъан 

Худейбие антлашмасы имзалангъан сонъ, барышыкъ- 

лыкъ олды. Пейгъамберимиз бунъа буюк эмиет берди. 

Византия императорына, Хабешистангьа, Ирангьа ве «37, Мухаммед, биз 
даа бир чокь ерге эльчилери васытасынен давет мек- сени анджакъ 


тюплери ёллады. Девлет башларыны Ислямгъа давет инсанлыкъкъа 
этти. рахмет оларакъ 
ёлладыкъ.» 
Макъсат - Ислямнынъ чагъырувыны бутюн дюнья- 


гьа еткизмек эди. 


(«Энбия» суреси,107-нджи ает) 

Византия императоры Гераклийис эльчининъ узат- 











Пейгъамберимиз 
ордусынынъ 
башында Меккени 


ишгъаль этмек 
ичюн кетер экен, 
ёлда явруларыны 
эмизген бир копекни 
корьди. 
Аркъадашларындан 
бирисини аман 
копекнинъ янына 
ёллап, оларгъа ич 
кимсенинъ зарары 
токъунмасын, деп 
эмир этти. 

къан мектюпни алды. Ачты ве окъ- 


умагъа башлады: 


-Бисмилляахиррахмааниррахиим. 
Аллаһнынъ къулы ве пейгъамбе- 
ри Мухаммедден Византия им- 
ператоры Гераклийиске. Хида- 
етке уйгъанларгъа селямлар 
олсун. Сени Ислямгъа чагъы- 
рам. Ислямны къабул эт ки, 
къуртулышкъа йеткизилирсин. 
Аллаһ да санъа мукяфатыны эки 
къат берсин. Эгер къабул этмесенъ, 
халкъынънынъ гунахыны сен чеке- 
джексинъ. «Эй, Китап эхли! Сенинъ иле 
бизим арамызда ортакъ олгъан сёзге келинъиз. 
Тек, Аллаһкъа къуллыкъ этейик ве онъа ич бир шейни 
ортакъ къошмайыкъ. Аллаһны ташлап да, кимимиз 
кимимизни иляхлаштырмасын. Эгер юзлерини чевир- 
селер, шаат олуньыз ки биз мусульманмыз, денъиз». 


Гераклийис окъугъанларындан ве этрафындан кель- 
ген бильгилерден азрети Мухаммеднинь (с.а.в.) пей- 
гьамбер олгьанына ишанды. Мевзуны меслеатчыла- 
рына да аньлатты. Олардан пек серт джевап алып, 
Ислямны къабул этмектен вазгечти. Эльчиге яхшы 
давранып, эдиелер берип кери къайтарды. 


МЕККЕНИНЪ ИШГЪАЛИ ВЕ ЭВГЕ КЂАИТУВ 


Худейбие антлашмасынынъ имзалангъанына бир йыл 
олды. Мушриклер антлашмагъа риает этмейип, со- 
нъунда текмиль боздылар. Бу себепнен Пейгъамбери- 
миз он бинь адамлыкъ бир ордуны азырлап, гизлиден 
Меккеге догъру елгђа чыкъты. Макъсады - дженклеш- 
меден ве къан текмеден, Меккени ишгъаль этмек эди. 

Истегени де олды. Дженк олмадан, Мекке запт этиль- 
ДИ. 


Севгили Пейгъамберимиз элли учь йыл ашагђан, 
балалыкъ ве генчлик йыллары кечкен баба юрту Мек- 
кени алды. Бу буюк гьалебе ичюн Юдже Аллаћкђа 
чокъ шукюр этти. О, Меккеге гъалебе къазангъан бир 
орду къоманданы оларакъ гъурур иле дегиль де, башы- 
ны миннет ве шукюр иле эгип, алчакь гоньюлликнен 
кирди. 


Уиле намазынынъ вакъты кельгенде, азрети Билял 
Кябенинъ узерине чыкъаракъ, гузель сесинен эзан окъ- 
уды. Пейгъамберимиз намазны къылдыргъан сонъ, 
халкъкъа сесленди ве «Не деисинђиз, шимди сизге не 
япаджагьымны тюшюнесинъиз?», деп сорады. 


Кендисине ве аркьадашларына кечмиште искендже 
япкһанлар шимди чаресиз алда эдилер: 


-Яхшылыкькһа умют этемиз. Сен асыл бир кьардаш 
ве асыл бир адамнынъ огьлусынь, - деп джевап берди- 
лер. Бунынъ узерине севимли Пейгъамберимиз: 


-Мен сизге Юсуф Пейгъамбернинъ онъа яманлыкъ 
япкъан къардашларыны афу этип, сёйлегенлерини 
айтам. Бугунь сизге кин тутмам. Аллаһ сизни афу 
этсин. О, мерхаметлилернинъ энъ мерхаметлисидир, - 
деди Be эр кесни багъышлагъаныны илян этти. Артын- 
дан да мукъаддес Кябенинъ ичинде ве тышында 
булунгъан бутюн путлар парланды. Мусульманлар 
куньлер бою Меккеде къалдылар, пек сагъынгъан 
эски юртларына къавуштылар, асретликлерини кит- 
киздилер. 





Пейгъамберимиз Хунейн 
дженкининъ сонъунда 
дженкте эльде 
этильгенлерни дагъытып 
башлады. Мусульман 
олмагъанлары алда 
Къурейшнинъ илери кельген 
адамларына 
мусульманларгъа берильген 
пайдан даа чокъ пай 
берильди. Чюнки, 
буларнынъ къальплерини 
Ислямнен къыздырмакъ 
керек эди. Бу вазиетте 
энсарлар озь аралары бойле 
лафеттилер: 

-Аллайнынъ Ресулы озь 
къабилесине къайтты. 
Дженк вакьтында онынъ 
аркъадашлары бизлер эдик, 
лякин дженкнинь 
келирлерини дагьыткһанда 
акърабалары, къабилеси 
онынъ аркъадашы олдылар. 
Онынънен лаф этип, 
бизлерни де тюшюнмесини 
айтайыкъ. 

Бу хабер Пейгъамберимизге 
еткенинен, о, энсарларны 
топлап, шойле деди: 
-Инсанларнынъ 
къальплерини къыздырмакъ 
ичюн оларгъа берген 
дюньялыкъ шейлер сизлер 
ичюн бу къадар 
эмиетлими? Олар эвлерине 
дюнья малыны алып 
кеткенлеринде, сизлер 
Аллайнынъ Ресулыны алып 
кетесинъиз. Бутюн 
инсанлар бир тарафкъа, 
энсарлар бир тарафкъа 
кетсе, мен сизнен кетерим. 
Бунынъ узерине энсарлар 
сёйлегенлерине пешман 
олып, агъладылар. 


N re me‏ گگھ ووو رود 
»>> <<« 

ЕДИНДЖИ БОЛЮК 
ЭРКЕС ОНЫНЪ 
АРТЫНДАН 


АГЬЛАДЫ 


ВЕДА АДЖЫЛЫГЪЫ ВЕ ВЕДА ХУТБЕСИ 


Мекке къазанылган сонъ, аджылыкъ фарз этильди. 
Севгили Пейгъамберимиз къорантасы ве аркђадашла- 
рынен берабер, аджылыкъ борджуны ерине кетирмек 
ичюн 632 сенеси февраль 22 куню Меккеге догъру 
ёлгъа чыкъа. Меккеге келип, аджылыкъ ибадетини 
ерине кетирелер. 


Мекке алынгъанынен, Ислям дини пек тез яйылып 
башлай. Пейгъамберимиз чешит ерлерге эльчилерини 
еллап, мусульман олмагъан жемиетлерни Ислямгъа 
давет этти. Къыскъа вакъытта Арабистан ярымадасы 
мусульманларнынъ топрагъы олды. 


Пейгъамберимиз 632 сенеси март 6-да Арафатта бир 
сойлев япты. Оны динълемек ичюн юзь бинъден зияде 
адам топланды. Сойлевинде инсанларнынъ Рабби бир 
олгъаныны, бир адамдан тёрегенлерини ве шу себеп- 
тен, эр кеснинъ бир олгъаныны сёйледи. Къадын акъ- 
лары узеринде турып, жемиетлерге барышыкълыкъ 
ичюн нелер япылмакъ кереклигини хатырлатты. Пей- 


Веда хутбесинден 

* Озюне бир шей 
эманет этильген 
кимсе, оны саибине 
бермелидир. 

* Джахилие адети 
олгъан къан 
давалары ортадан 
кьалдырылды. 

*Омюр 
аркъадашларынъызн 
ын» сизинъ устюнде 
акълары олгъаны 
киби, сизинъ де 
оларнынъ устюнде 
акъкъынъыз бар. 

* Аллайкъа 
ишангъанлар 
къардаштырлар. Бир 
кимсе ичюн 
къардашынынъ 
малыны акъсыз ерде 
ашамакъ элял олмаз. 


* Инсанлар! Раббинъиз 
бир, атанъыз бирдир. 
Зпинъизнинъ 
атанъыз Эдемдир. 
Эдем исе, 
топракътан 
яратылгъандыр. 

* Инсанларнынъ бири- 
бирине къаршы 
устюнлиги екъ. 
Устюнлик анджакъ 
такъвададыр. Такъва 
исе Аллайнынъ 
севгисини 
къазанмакътыр. 

DD ee 

гьамберимиз Веда хутбесинен Ислям динининъ эсас- 
ларыны сонъки кере бутюн инсаниетке еткизди. 


ВЕДА 


Севгили Пейгъамберимиз аджылыкъ ибадетини 
ерине кетирген сонъ, Мединеге къайтты. Алтмыш учь 
яшына кельген эди. Инсанларгьа яхшылыкъны, 
догьруны ве гузелликни анълатмакъ огьрунда чеккен 
къасеветлери оны долдырттылар. О куньлерде олюм 
вакьтынынь кельгенини сезип, олюмден ве бир кунь 
оледжегинден айта эди. 


Майыс айынынъ сонъки куньлери эди. Хасталанды. 
Джамиге барып оламай эди. Намазларны азрети Эбу 

Бекир къылдыраэди. Июнь 8, базарэртеси куню хаста- 
лыгъы пек агьырлашты. Баягъы вакъыт арекетсиз 
ятып, сагъ элини тёпеге котерди ве ишарет пармагъы- 
нен юкъарыдаки нокътаны косьтерип: «Юдже Раб- 
бимнен берабер олмагъа...Аллаһым, дженнетте 
корюшмек узьре!» деди ве эллери янына тюшти. 
Юзюнде татлы бир тебессюм бар эди. 


АЙРЫЛЫКЪ: 
ЭР КЕС ОНЫНЪ АРТЫНДАН АГЪЛАДЫ 


Севгили Пейгъамберимизнинъ вефаты хаберини 
алгъан азрети Эбу Бекир аман месджитке кельди. Эр 
кес агъламакъта. Азрети Эбу Бекир сессиз Пейгъам- 
беримизнинъ одасына кирди. Юзюндеки орьтюни 
котерди. Агълаяракъ Пейгъамберимизнинъ манъла- 
ЙЫНДАН опьти Ве: 


-Анам-бабам санъа къурбан олсун, эй Аллаһнынъ 
Пейгъамбери! Сенинъ яшайышынь да гузель, олю- 
шинъ де гузель, - деди. Тышкъа чыкъты ве анда топ- 
лангъанларгъа Ал-и Имран суресининь 144-нджи 
аетини окъуды: 


«Мухаммед анджакђ бир пейгъамбердир. Ондан эвель 
де пейгъамберлер келип кечкен эдилер. Эгер о, вефат 
этсе, я да ольдюрильсе, артынъызьда (динсизликке) 
мы къайтаджакъсынъыз? Ким де артына къайтса, 
Аллаћкђа бундан бир зарар кельмез, амма о, тек озюне 
зарар этер. Аллаһ исе ёлларындан къайтмагъан, шукур 
эткен къулларыны ляйыгъынен мукяфатлайаджакъ». 


Азрети Эбу Бекирнинъ бу сёзлери Пейгъамберимиз- 
нинъ вефатындан шашмалап къалгъан мусульманлар- 
ны бираз тынчландыргъан киби олды. О да, бабасы 
комюльген шеэрде Мединеде дефн этильди. 


Къур аннинъ сонъ 
эндирильген аети:. 


«Эпинъиз Аллайкъа 
кьайтып келеджек 
куньден къоркъунъыз! 
Сонъра эр бир джангъа 
япкъан амели ичюн 
толу къаршылыкъ 
бериледжек ве ич 
кимсе акъсызлыкъкъа 
огьратылмайджак.» 


(«Бакьара» суреси, 281-нджи ает) 


«<< 292 
>>> m KEKE 


78 <  ПЕЙГЪАМБЕРИМНИ ОГРЕНЕМ $ ЭР КЕС ОНЫНЪ АРТЫНДАН АГЬЛАДЫ 


Севгили Пейгьамберимиз юдже досту Аллаћкђа къа- 
вушты. Биз, мусульманларгъа, эки эманет ташлап 
кетти: Аллаһнынь Китабы Къуранны ве озюнинъ 
мисаль омюрини. Буларгьа уйгьан мусульманлар- 
нынъ къуртулышкъа йетишуеджеклерини мужделе- 


ДИ. 

Эбрехе ордусынынъ филлери Кябени йыкъмагъа 
келюви. 

Пейгъамберимизнинъ бабасынынъ олюми. 
Пейгъамберимизнинъ къутлу догъумы (апрель 20). 
Сютанасы Алименен бирликте къалувы. 

Анасы Эминенинъ олюми. 

Къартбабасы Абдулмутталибнинъ олюми. 

Рамазан айында Хира магъарасында ильки вахийнинъ 
келюви. 

Мусульманларнынъ Хабешистангъа иджрети. 
Мушриклер тарафындан мусульманларгъа къаршы 
япылгъан бойкот йыллары.. 

Экинджи Акъабе сейлешюви. 

нынъ окьулмасы, къардашлыкънынъ пекинмеси, 

Бедир дженки. 

Ухуд дженки. 

Би ри Mayme ве Реджи вакъиалары. 

Эндек дженки. 

Худейбие барышыкълыкъ узлашмасы. 

Меккенинъ ишгъали. 

Веда аджылыгъы. 


Пейгъамберимизнинъ вефаты (июнь 8). 





Куньлер, не куньлер зди, я Мухаммед! 
Чагьлар, не чагћлар эли. 
Даа дюньягъа кельмеден 
Муминлеринъ бар эди.. 

Чёллер къадар эди. 

